open-index/open-wikipedia-markdown huggingface dataset:
臺北市

**臺北市**，乃中華民國之京，制為直轄市。地處臺灣之北，四境盡為新北所環，實全島政令所由出也。

其城肇建於清康熙四十八年，後日人毀其城郭，獨餘四門。迭經清、日與民國遞嬗，戶口日繁，市區益盛。

邑內形勝，若陽明山、淡水河，暨總統府、中正紀念堂、臺北一零一、臺北小巨蛋、臺北巨穹館諸景，皆名播遐邇。

## 史
光緒元年，始置臺北府。四年，知府林達泉相度地勢，議築城於艋舺、大稻埕間，以立署祠。八年，命臺灣兵備道劉璈督建，越二載乃成。二十六年，值市區改正，堙城壕，隳城垣，西門盡毀。

## 政區

大正九年區域改革，以艋舺、大稻埕、城內三市街為礎，置臺北市。昭和十三年松山庄併入臺北市。民國三十四年臺灣光復，置臺北市，屬臺灣省轄，分城中、延平、建成、大同、中山、松山、大安、古亭、龍山、雙園十區。五十六年陞格直轄市。五十七年，十區統合十六區，陽明山管理局所屬士林鎮編為「士林區」、北投鎮編為「北投區」。臺北縣七星區南港鎮編為「南港區」、內湖鄉編為「內湖區」。臺北縣文山區景美鎮編為「景美區」、木柵鄉編為「木柵區」。七十九年，十六區統合十二區，龍山區、雙園區、古亭區西側、城中區之三里併為「萬華區」。城中區、古亭區中併為「中正區」。古亭區東側併入大安區。景美區、木柵區併為「文山區」。建成區、延平區併入大同區。松山區之南，置信義區。

臺北市十二區列如下。松山區、信義區、大安區、中山區、中正區、大同區、萬華區、文山區、南港區、內湖區、士林區、北投區。以上十二區。

## 兼查
* 臺北捷運

## 它典
* 臺北市政府
李白

**李白**，字**太白**，號**青蓮居士**，興聖皇帝九世孫，周大足元年生。其先隋末以罪徙西域，神龍初，遁還，客巴西。白之生，母夢長庚星，因以為名。

十歲通詩書，既長，喜擊劍，為任俠，輕財重施。更客任城，與孔巢父、韓準、裴政、張叔明、陶沔居徂徠山，日沈飲，號**[[竹溪六逸]]**。

天寶初，至長安，賀知章見其文，嘆曰︰「子，謫仙人也。」言於玄宗，召見金鑾殿，奏頌一篇。帝賜食，親為調羹，有詔供奉翰林。白猶與飲徒醉於市。帝坐沈香亭子，意有所感，欲得白為樂章；召入，而白已醉，左右以水沬面，稍解，援筆成文，婉麗精切。帝愛其才，數宴見。白嘗侍帝，醉，使高力士脫靴，力士恥之，擿其詩以激楊貴妃，帝欲官白，妃輒沮止，白益驁放，與知章、李適之、汝陽王璡、崔宗之、蘇晉、張旭、焦遂為酒八仙人。懇求還山，帝賜金放還。永王璘辟為府僚佐，璘敗，當誅，有詔長流夜郎。會赦，還尋陽。寶應元年卒，年六十二。代宗立，以左拾遺召，而白已卒。
或云，李白飮酒醉，欲捉滿月，自舟轉落而卒。

杜甫之『飮中八仙歌』云，「李白一斗詩百篇。長安市上酒家眠。天子呼來不上船。自稱臣是酒中仙。」

世譽白為「詩仙」，與杜甫並稱「李杜」。今傳《李太白集》。

## 據
* 《唐書·李白傳》
日本

**日本國**在東海中，古所謂**倭**也，有口億二千萬。都東京。西以東海望中國、朝鮮，北以日本海望俄羅斯，其東太平洋。立國於島，故漁獲豐厚。又其島以火山而成，土壤豐美，利於農桑。近世矢習泰西，故技術遠超近鄰。國家久安，故可稱庶。

## 史
古史云，上古神武初登大寶，以天照神裔自詡，號天皇，世世傳焉。今之學者以為謬。或曰今之日本者，昔始皇帝遣徐福浮海尋仙，得平原廣澤，止王不來之地也。亦訛虞矣，故正史不取。考其民初雜，牧于東北亞洲，遷於海上。約萬年前，始製石器，今謂之繩文時代。唐土秦漢時，中國、朝鮮之人漸入，方有陶銅器物，農耕之民，今謂之彌生時代。越數百年，倭使入朝，漢光武帝賜以印綬，始有載焉。

初有王，然各部據地而治。以蘇我氏為最，攻物部守屋，弑崇峻天皇，立女主，以太子攝政，時都飛鳥，故稱飛鳥時代。聖德太子制冠階十二，法十七，力尊王。迨聖德薨，蘇我興，霸朝廷。久之，皇子中大兄中臣鐮足刺蘇我入鹿，立孝德天皇，改元大化。使唐，並法之，以律治國，號大化革新。和銅三年，元明天皇遷都奈良平城京，北服蝦夷，南平九州，國遂一，史稱奈良時代。

奈良末，政昏令弛。延曆十三年，桓武天皇遷平安京，今京都府也，平安時代乃始。方是時，朝廷內亂，豪強四起，世家養武士以自衛。源氏據東國，平氏據西國。源氏勢弱，然仍霸東國。源平合戰，源勝平敗，復於文治元年，滅平氏於壇之浦。

建久三年，源賴朝拜征夷大將軍，立鐮倉幕府，開武家統政之先。越三代，政歸源氏姻族北條氏。貞永元年，承久之亂，北條泰時製《御成敗式目》。初為家典，後適於全國。此間大元兩浮海來攻，俱遇颱風，大敗還，乃有神風之名。然兩戰之後，庫府日困，法乃日壞，幕府漸衰。爾後，民惡其私一族，起而攻之。後醍醐天皇欲除幕府，天下響應。元弘三年，新田義貞陷鐮倉，北條亡。然天皇失信武士，建武三年，爲足利尊氏所逐，攜傳國之寶南遷吉野。既而，尊氏立光明天皇，改元延元，拜征夷大將軍，開室町幕府。史稱「一天二帝南北京」。南北之爭近六十載，卒以南帝獻傳國之器降。尊氏孫義滿表明太祖國內統一，賜以金印，誥命封日本國王。

應仁之亂起，四方大名爭霸，戰國乃始。迨天正元年，尾張國織田信長破室町於二條御所，逐將軍足利義昭於河內國，佈武天下。將得天下之際，明智光秀叛，弒信長於本能寺，織田家乃衰。其屬羽柴秀吉繼之，平柴田勝家等，復征九州、四國，再定日本，乃改姓豐臣氏，自為關白，而既老，拜太閤。欲征大明，乃先侵朝鮮。明軍入朝，以百萬之眾當之，日軍雖勇，不敵，乃退。明、日議和，明帝封秀吉為日本國王。秀吉見詔書，大怒，再侵朝，卒病薨於外國，遺命退兵。

秀吉薨，其嗣子秀賴幼，爲德川家康所乘。關原之戰後，家康為將軍，開江戶幕府。秀賴長，未服，家康乃征大坂。元和元年，大坂城破，豐臣氏一門為家康所族。國既定，家康孫家光令鎖國以絕外夷。雖然，可與和蘭陀人貿易於長崎。

江戶幕府傳之十數代，會美提督培里來日，以武力令日本開國。自後幕府聲令不振，「尊皇攘夷」、「倒幕」並成大勢。慶應三年，王政復古，將軍慶喜獻江戶城，幕府遂亡。明治天皇改元明治，主政維新，十數年間國中為之一新。甲午，敗大清於黃海而併朝鮮、臺灣。明治三十三年，大清國拳亂，外交官杉山彬被殺，遂合歐、美洲七國，共八國，共征清國。明治三十七年，大戰露國，幾盡沉其黑海艦，終於《日露講和條約》，霸於東亞。

大正三年，歐洲之亂席捲天下。時日本聯協約而制同盟，乃陷獨領膠洲灣、據山東。因中華民國抗議，巴黎和會不以山東為日本勢力範圍。雖然，日本得獨領南洋羣島，以為南洋廳。大正時代，又謂「大正民主」。

昭和初，國中不寧，軍人猛起，為拓疆是舉。六年侵滿洲，立滿洲國。十二年，再攻中華民國，東亞大亂。此中年間，日本親和獨、伊二國。十六年，天下又亂之時，襲美國夏威夷珍珠港，以大東亞共榮圈為號，欲絕外國而圓八紘一宇之霸道。時獨國總統希特拉又宣戰於聯盟軍，天下二亂遂合而為一。案其國本小，雖曰強兵，資源不足。所侵之國，非地廣人多，即蓄勢已久。二十年，美國以原子彈瞬滅廣島、長崎全市，蘇聯陷滿洲，圖日本內地。天皇乃以舉國降。苟保其皇位，不可再言兵役。自此，日本以新憲法昭示「終世不戰」。僅得立自衛隊，代充陸海空軍，專守防衛。

昭和中，日本舉百業，然後復興。會鄰國皆有事，故東亞止得日本可以稱庶。昭和末，商業浮誇，而成泡沫。泡沫破，百業衰，延及十載，至平成年，餘波方弭。其民有思嘬兵者，為東亞諸國戒。

## 行政

日本向以天皇為元首。古者，天皇為神冑，總領百事。大化間，傚唐立二官八省制。及都平安，武士日興，卒攝天皇之權，征夷大將軍以幕府領國。比至明治維新，幕府歸政於皇。乃立憲法，以天皇為國主，委文人治政、武人治兵，不相屬也。昭和初，日軍干政，內閣要職悉為武將所據，好戰而取禍。自昭和二十年，為美國所佔，凡七年。此間倣西方民主諸邦，別立新憲，三權分立，漸成今制。文武關係，亦循新規，廢軍部大臣現役武官制，行文人領軍，舊日軍亂政之象，遂不復現。今自衛隊統帥權，屬內閣總理大臣，下設文職防衛大臣，統理軍務。自衛隊首席武將，名曰統合幕僚長，掌參謀，執兵符，佐防衛大臣。

今日本以萬民為國主，天皇為其徵。國尚人權，法主弭兵。其民選立議員於國會，主立法；國會得民政黨授內閣總理大臣，領國政；國會復提名最高裁判所長官，領司法。

國會參議、眾議二院。參議員二百四十二人，六年一任，三年改選其半，國民年三十者皆可參選，年十八者皆可選人。眾議員四百六十五人，四年一任，任滿重選，內閣總理亦可令重選，國民年二十五者皆可參選，年十八者皆可選人。眾議院益近民意，故內閣總理大臣皆出眾議員。參議院以複審以主，避眾議誤政。凡立法，眾議院審可即交參議院。參議院審可而成法。若否，復交眾議審可，亦成法。

內閣總理大臣領內閣府，統十二省主國政。其十二省：總務省主郵傳政令通行、法務省主司法、外務省主外交、財務省主國計、文部科學省主學、厚​​生勞動省主醫藥養老、農林水產省主漁農儲糧、經濟產業省主商、國土交通省主運輸、環境省主自然、防衛省掌國防。

## 地方
日本國明治四年，詔廢藩，分置七十二縣，期後多變。廿一年，定制四十三縣。又有置一都一道二府，合四十七部。

都道府縣之下置郡、政令指定都市十七。政令指定都市為有口五十萬者，並成一方之要邑，即授自治。下稱政令市。別有特例市四十四、中核市三十五，乃中邑授自治類也。治所皆中核市以上者。

其下置町、村、並特別區廿三。特別區為東京都專有，其上不置郡。東京都之島亦置町，其上亦不置郡。

其下置區。又其下置次等之町、區。至下者曰丁目。為六等。

自北至南者，北海道，南跨津輕海峽，即為靑森縣、秋田縣、岩手縣、宮城縣、山形縣、福島縣，青森以下六縣為東北地方，口九百六十萬餘。

福島之南，即栃木縣、茨城縣、千葉縣、神奈川縣、東京都、埼玉縣、群馬縣。此一都六縣為關東地方，口四千一百萬餘。

群馬之西，即新潟縣、富山縣、石川縣、福井縣、岐阜縣、長野縣、山梨縣、靜岡縣、愛知縣。此九縣為中部地方，口二千三百萬餘。

愛知之西，即三重縣、滋賀縣、京都府、奈良縣、和歌山縣、大阪府、兵庫縣。此二府四縣為近畿地方，口二千萬餘。

兵庫之西，即鳥取縣、島根縣、山口縣、廣島縣、岡山縣。此五縣為中國地方，口七百六十萬餘。

岡山之南跨瀨戶內海，即香川縣、德島縣、高知縣、愛媛縣。此四縣為四國地方，口四百萬餘。

愛媛之西，跨豐後水道，即大分縣、福岡縣、佐賀縣、長崎縣、熊本縣、宮崎縣、鹿兒島縣。此七縣為九州地方，口一千三百萬餘。

至南為沖繩縣，在琉球諸島，口一百三十萬餘。
本草綱目

《**本草綱目**》，明李時珍撰。乃集神農以下諸家本草成書，複者芟之，闕者補之，訛者糾之，凡一十六部，六十二類一千八百八十二種。

每藥標正名為綱，附釋名為目，次以集解、辨疑、正誤，次以氣味、主治附方。其分部之例，首水火，次土，次金石，次草穀菜果木，次服器，次蟲鱗介禽獸，終之以人。前有圖三卷，又序例二卷，百病主治藥二卷。於陰陽標本君臣佐使之論，最為詳析。考諸家本草，舊有者一千五百一十八種，時珍所補者又三百七十四種，搜羅群籍，貫串百氏。自謂歲曆三十，書采八百餘家，稿凡三易，然後告成者。非虛語也。其書初刻於萬曆間，王世貞為之序。其子建元又獻之於朝，有進疏一篇冠於卷首。至清朝順治間，錢塘吳毓昌重訂付梓，於是業醫者無不家有一編。《明史·方技傳》極稱之，蓋集本草之大成者無過於此矣。

分類:中醫
李時珍

**李時珍**字東璧，蘄州人也，約正德十三年生，以醫為業。時珍生，白鹿入室，紫芝產庭，幼以神仙自命。年十四，補諸生；三試於鄉，不售。讀書十年，不出戶庭，博學，無所弗覼。善醫，即以醫自居。富順王嬖庶孽，欲廢適子。會適子疾，時珍進藥，曰「附子和氣湯」，王感悟，立適。楚王聞之，聘為奉祠，掌良醫所事。世子暴厥，立活之。薦於朝，授太醫院判。一歲告歸，著《本草綱目》。晚號**瀕湖山人**，萬曆廿一年卒。

## 子嗣
時珍有二子。一為李建元，時神宗詔修國史，乃攜《本草綱目》獻於朝。獲嘉獎，得以刊行天下。另一子李建中，官四川蓬谿知縣。

## 攷
* 清·張廷玉等輯，《明史》．卷二百九十九．列傳第一百八十七．方伎．李時珍傳：『李時珍，字東璧，蘄州人。』
* 清·顧景星撰，《白茅堂集》卷三十八
文言

**文言**者，古東亞人所以書其言，而述志表情也。

先民言語，傳乎口耳，至結繩以記，事日贅，是結繩之不足，求諸繪圖，繪圖猶逾，而創字製文，金石竹帛載之，自劉漢而書諸紙。唐宋降，文士崇古非今，尚先秦古文，規法矩繩，典模乃定。由是，口述耳聞者雖變於百歲千載，手書目觀者猶通，前後貫延三代。唯文言非創於一舉而得，所式所尊，莫衷一是，時比燕越。
## 類比
白話者，方今之中國語文。比量焉，則文言意稍為賅也。

## 承傳
### 源
文言，興於漢，又云漢文，外交朝鮮、東胡、匈奴、西域、南越等諸國，其戎狄之民，惟用言而無文，故受漢文，曰**漢文**云，書同文，言文異。

朝韓，曰漢文。日本曰漢文。安南，亦曰漢文。
### 傳播
李唐以來，外交東國日本、西國西夏、北國朝鮮、南國南越暨安南，其戎狄之民，惟用言而無文，故受漢文，曰**真書**、**真名**、**唐文**云，書同文，言文異。又出俗字、方言字、假名、西夏文、女真文、古壯字、古白文、喃字等各書其言。自是五方悉歸漢字藝文之畛，其勢赫赫如暘谷也。

自唐以來，中日溝通，片假名平假名始普衍於時，公函書牘、文獻、石碑、佛教經文等，多效文言。如〈石川縣戰死士盡忠碑〉碑文，追念死國烈士，曰：「人誰無一死死而得其所榮矣」云云。按，事發於明治十年，明年碑立。
### 文辭漸俗
有元之世，通俗文體漸興。明太祖朝，俗文初入聖旨。白話漸興。

滿清入關，白話始與文言並存朝堂之上。
### 晚清
道咸以降，西力東漸，國勢日蹙，士多視舊學為無用，於是西學大興。先是，宇內同文，雖三韓、東瀛、安南之域，音韻雖殊，然書契必宗諸漢法，往來通問，一如中土。迨乎近世，時局滄桑，言文合一之議起。中國則崇直語而廢古文，列邦亦各制國音以錄其語，同文之化遂革，漢風不復舊觀矣。

## 今況
逮至今日，漢土四方，曰大陸、曰臺灣、曰港澳，黌宇設教，猶未廢古文；東瀛日本，亦兼涉獵，以此列諸講肄。

至若諸地方音鄉談，於雅言亦各有所存。粵地之語即是；言辭簡練，頗得雅言之遺。至若梨園樂府、俠義說部，每尚文素相間，雅俗共賞。

昔者港島文苑，尤以此風相尚，雜糅文言、語體、粵音鼎足而三，時號「三及第」，亦一時之詭制也。

## 引據
燕昭成帝

**燕昭成皇帝**諱**弘**，字**文通**，長樂信都人，文成帝之季弟也。

## 紀
高雲篡位，拜中領軍，封汲郡公。太平元年，文成帝即位，拜尚書右僕射，改封中山公，遷尚書令、司徒、錄尚書事。

太平二十二年九月，文成帝疾甚，宋夫人欲立其子受居，矯詔絕內外。弘遂勒兵入禁中，文成帝驚怖而崩。弘遂攝大位，遣使賜太子翼死，尋即天王位。

大興元年春正月壬午朔，大赦，改元。二月，立夫人慕容氏為王后。

二年春正月，立少子王仁為太子。夏六月，有鼠集和龍城西，闐滿數里，西行至水，前者銜馬矢，迭相齧尾而渡，識者以為民遷之象。秋七月，魏世祖自將來伐，克建德。八月，營丘、遼東、成周、樂浪、帶方、玄菟六郡皆降魏。九月，魏師引還，徙民三萬餘戶於幽州。

三年夏六月，魏永昌王健、左僕射安原督諸軍擊和龍。

五年夏四月，遣右衛孫德乞師於宋。冬十二月，密遣尚書陽伊請迎於句麗。

六年春三月，端門崩。夏四月，魏遣侍中建興公古弼、東平公娥清來伐，攻克白狼。句麗將葛盧、孟光率眾數萬隨陽伊來迎，屯於臨川。尚書令郭生因民憚遷，開門引魏軍。魏軍疑而不赴，生遂勒眾攻帝。帝引句麗兵入自東門，與生戰於闕下，生中流矢卒。句麗軍既入城，取武庫甲給其眾，城內美女皆為句麗軍所掠。五月乙卯，帝率龍城見戶東徙，焚燒宮殿，火一旬不絕。令婦人被甲居中，陽伊等勒精兵於外，而葛盧、孟光率騎後殿，方軌而進。魏兵追至遼水，不擊而還。魏遣使徵弘於句麗，北燕遂亡。

後二年，帝在句麗，政刑賞罰猶如其國。句麗奪其侍人，質太子王仁。帝忿怨之，謀將南奔劉宋。魏復徵帝於句麗，句麗長壽王乃遣人殺帝於北豐，子孫同死者十餘人。諡昭成皇帝。

## 宗室
### 祖
* 燕元帝和，追尊

### 父母
* 父：燕宣帝安，追尊
* 母：張太后

### 兄弟
* 燕文成帝馮跋
* 馮素弗，封遼西公，官至大司馬
* 馮丕，封常山公，官至左僕射

### 后妃
* 王后：慕容氏，生太子馮王仁
* 夫人：王氏，生長樂公馮崇、廣平公馮朗、樂陵公馮邈

### 子孫
#### 子
* 馮王仁，太子
* 馮崇，封長樂公，後降魏封遼西王
* 馮朗，封廣平公，魏馮太后之父
* 馮邈，封樂陵公
* 馮業，降宋封懷化侯，官至羅州刺史

#### 女
* 馮氏，魏世祖左昭儀

#### 孫
* 馮熙，魏昌黎王，太師，洛州刺史

#### 孫女
* 馮太后，魏文成帝之皇后

#### 曾孫
* 馮融，業孫，梁羅洲刺史

#### 玄孫
* 馮寶，融子。娶俚人主冼氏女為妻，開漢俚聯姻之先。寶為梁簡文帝封保護侯，冼夫人封保護侯夫人。

#### 後代
* 馮僕，寶與冼夫人之子，陳高祖封僕為陽春郡太守、崖州總管、平原郡公。
** 馮盎，僕子，唐拜盎為上柱國、高州總管，封吳國公。
*** 馮智玳，盎次子，官至左武衛將軍。
**** 馮君衡，智玳子，唐潘州刺史。
***** 高力士，本名馮元一，封齊國公。

## 註

## 據

## 出典
*《魏書·卷九十七·列傳第八十五》
*《資治通鑑·卷一百二十一》
*《資治通鑑·卷一百二十二》
燕文成帝

**燕太祖文成皇帝**，姓馮氏，諱跋，字文起，晉長樂信都人也，小字乞直伐。永嘉之亂，跋祖父和避地上黨。父安，雄武有器量，西燕末帝時為將軍。西燕滅，跋東徙和龍，家於長谷。幼而懿重少言，寬仁有大度。所居上每有雲氣若樓閣，時咸異之。後燕惠愍帝立，署中衛將軍。昭文帝即位。跋犯禁，懼禍。乃與萬泥等弒帝，立其養子雲為主。雲署跋為使持節、侍中、都督中外諸軍事、征北大將軍、開府儀同三司、錄尚書事、武邑公。雲為其幸臣離班、桃仁所殺。眾推跋為主，於是以正始三年稱天王於昌黎，而不徙舊號，即國曰燕，赦其境內，改元曰太平。

帝勤於政事，獎勵農桑，輕薄徭役，士民大悅。縱有元魏逼於南境，亦得承平二十餘年。

二十二年死，帝病重，詔太子翼監國。宋夫人欲為其子受居圖王位，中山公弘弒帝自立，盡誅太子翼及諸子。

## 家屬

*父 馮安
*母 張太后

*后 孫王后
**女 樂浪公主
*妾 宋夫人
**子 受居
*妾 郁久閭夫人
*諸姬生
**子 太子永
**子 太子翼

## 據
*《晉書·馮跋載記》
秦始皇帝

**秦始皇帝**，諱**政**，莊襄王子也，母趙姬，昭襄王四十八年生。傳為呂不韋子，蓋《太史公書》載趙姬本不韋姬，莊襄取時已有身。

莊襄王三年，王卒，政嗣，時年十三。王少，相國呂不韋專國政，與太后亂後宮，見王漸長，恐遭禍，故以嫪毐假宦者獻太后，生二子。毐以王父自居，封長信侯，領山陽、太原諸地，自斂黨羽，營雍，勢日彊。

九年，王冠於蔪年宮，嫪毐叛，攻蔪年宮。王早陳精兵三千敗之。復攻咸陽宮，亦北，自亡走，為王所擒，車裂而死，曝屍示萬里。禁太后於雍萯陽宮。削呂不韋侯，逐之巴蜀。

十七年，使內史騰帥兵十萬渡河伐韓，陷新鄭，虜韓王安，置潁川郡，韓亡。

十九年，王翦拔趙，放趙幽繆王河南房陵，子嘉自立為代王。翌年，燕太子丹以趙既沒，燕見危，遣荊軻等以獻地之名入秦欲刺王，圖窮匕現，秦太醫急拋物阻之，王始安，終不果。

廿二年，使翦子賁攻魏，引河灌大梁，城隳，魏王假降，魏亡。

廿三年，王翦帥兵六十萬大破楚，逐至蔪南，殺項燕。廿四年復擊楚，虜楚王負芻。楚王弟昌平君立於蘭陵，蒙武攻之，昌平君中流箭死，楚亡。

廿五年，使王賁伐燕，陷薊，逐燕王喜至遼東，虜之，燕亡。轉而攻代，虜代王嘉，趙祀亦終。

廿六年，使賁南下攻齊，虜齊王建，齊亡，一統天下。

王以為功高三皇，德高五帝，乃上尊號為**[[皇帝]]**，自號**始皇帝**。廢諡法，傳之稱**二世**、**三世**，乃至萬世。廢封建、行郡縣、收兵器、夷險阻、築道路。詔廢六國文字，專用秦篆，使書同文，壹法度衡石丈尺，車同軌。開華夏一統之局。

卅三年，蒙恬北擊匈奴七百里，收河南，屯上郡。連秦燕趙長城，東竟海。南收百越，置四郡。

始皇帝嘗遣方士徐福並童男童女三千東入海求仙，不歸。

卅四年，俶燔儒典、坑術士。

卅七年七月丙寅，東巡至沙丘崩，九月葬驪山。趙高與丞相李斯共謀矯詔，改立胡亥為帝，賜死扶蘇及諸兄弟。

## 據
* 《史記·秦始皇本紀》
新

**新**，王莽國也，都常安。漢孺子嬰初始元年，漢外戚莽以漢高帝夢命其入繼，受禪於漢。

彷周制，法周禮而新政。屢改幣制、官制、官名；復井田，曰王田制；行六筦，鹽、鐵、酒、名山大澤、錢布銅冶、五均賒貸，收國有。政有迂古，立意良，唯擾民。天鳳間，綠林、赤眉紛叛。地皇四年，哭天於南郊，綠林入常安，亂中為商杜吳弒。校尉公賓就斬其首棄市，新遂亡。罷漢起十五年，凡一帝。
英國

**大不列顛及北愛爾蘭聯合王國**，都倫敦。方廿四萬公里，口六千萬有奇。初使華時，譯**𠸄咭唎**，後譯**英吉利**，即英格蘭，實聯合王國之一部也。今通**英國**。

本土四分，曰英格蘭、蘇格蘭、威爾士、北愛爾蘭，前三者合為一島，名大不列顛，因得國名。並海外屬地十四。其君英蘇德混血。稱溫莎王朝。

方其盛時，四海皆殖民，計其疆域，天下四有其一，古今莫之能匹，號大英帝國，因四海皆有其殖民地，又號日不落國。後雖離散，其教化猶流布四海，於今尚君臨英聯邦王國凡十四邦。

邦國富庶，工業昌盛，然其政經教化尚強，且其不吝軍費，又具核武，舉世猶不之能輕。
## 政治
英國及他十四邦之首，且領有澤西、馬恩、根西諸島，島為君主領地，非屬王國，然實為國治之。議會司立法，號西敏制，分上下兩院。上議院為世襲貴族所結，今亦納任之議員，其權可審下院法案，並斧修之，亦能延遲立法，一年為限。亦司申訴，具司法仲裁權。下議院為庶民所結，公推賢人居之，且其選人多入黨派。下議院之黨席位過泰半者，其黨魁為欽定首相，而次強之黨，其魁首號反對黨領袖。下院之員出於選區，每區舉一人，號簡多數制。今有選區六百四十六，其中英格蘭五百二十九，蘇格蘭五十九，威爾士四十，北愛爾蘭十八，下任加增四區。君上可從首相之議，早行大選，選五載一結。

國內政黨林立，舉其大者，工黨、保守黨、自由民主黨是也。此三者據下院六百一十七席，餘三十二席為蘇格蘭國民黨、威爾士黨、工會民進黨、社會民主黨、新芬黨、北愛爾蘭同盟黨、尊重黨、四無黨籍所瓜分。國居於歐洲議會，有議員七十八，自全國十二歐洲議會選區所出。
## 引據
大韓民國

**大韓民國**，在東亞，朝鮮半島之南境也。隔日本海望日本列島，以黃海對於中國，陸對朝鮮民主主義人民共和國以休戰線。略稱**大韓**、**韓國**、**南朝鮮**、**南韓**。口五千萬餘。都首爾，故名漢陽。

古謂之新羅、高麗、朝鮮。甲午戰爭清新敗，馬關條約使朝鮮去其宗主。朝鮮高宗稱帝，改國號曰大韓帝國，旋入日本版圖，併為殖民地。

二戰終，日敗。美、蘇分管朝鮮，各助韓人立國。遂以美管區立大韓民國，蘇佔區立朝鮮民主主義人民共和國。西曆一九四八年八月十五日，軍政治終，新立政府。後歷韓戰，南北兩國不能合，分立及今。

今其國有二大邑，曰首爾、曰釜山。
## 國勢
初，韓國歷韓戰，幾爲焦土。一九六〇年時，產值均有低若亞非窮國，亦遠弗及北朝鮮。唯朴正熙掌政以還，重工肆，興實利；初十餘年，大施建設，興生產；後十餘年，則重兵工、重工暨化學工業。雖政事幾歷動盪，然經濟竟得振，且在朝鮮之右。韓戰止後卅餘年，躋身亞洲四小龍其一；至一九九〇年後，富甲一方。時人歎曰漢江奇蹟。雖一九九七年迭遇挫，唯金大中掌政，尋思對策，經濟復大振。及二〇〇四年，產值逾兆，列萬國第十三。均有三萬一千九百美元，列萬國第四十二。以公元二〇一一年辛卯歲所計，其國多與中國通商，次日本，次美國，次沙特阿拉伯，次澳洲。今其國增值益緩，暮齡人益眾，經國之半賴出口，皆長久之弊也。其國奉基督者十三，中又以新教爲眾。禮佛者十二，復有十四之眾未有常奉，儒雖非教，潛移默化於斯國久矣。
## 政區
**大韓民國**置八道、六廣域市、一特別自治道、一特別市、一特別自治市。
### 京畿（首都圈）
*京畿道
*仁川廣域市
*首爾特別市
### 江原（關東、嶺東、嶺西）
*江原特別自治道
### 全羅（湖南）
*全北特別自治道
*全羅南道
*光州廣域市
### 慶尚（嶺南）
*慶尚北道
*慶尚南道
*釜山廣域市
*大邱廣域市
*蔚山廣域市
### 忠清（湖西）
*忠清北道
*忠清南道
*大田廣域市
*世宗特別自治市
### 濟州（耽羅）
*濟州特別自治道
## 地
其國三面環海，西者為黃海、東者為日本海，南者為南海，黃海、日本海，因分在韓國西東，故韓人稱西海、東海。
## 它典
*大韓民國政府
*大韓民國國會
*大韓民國靑瓦臺 
*韓國在線
*韓國國際廣播電臺
共產主義

**共產**者，近代政理之說也。其旨，欲建大同之世。曰：人無階序，地無界分，財皆公有，各盡所能，按需分之。其說，蓋濫觴乎希臘；至近世，馬克思始大倡之。
## 界說
恩格斯《共產原理》有云：「共產之說，所以明無產之氓自拔之機也。」其旨，實以無產之眾為主。夫共產之世，乃理所必至，弗以人意為轉移者也。稽諸往史，民羣沿革，莫非等差交鬩：在上古隸役之局，為臣虜與主伯相讎；及乎中古封建，為畎畝之民與連阡之豪相制；洎乎近世重資之代，則為無產之氓與持貲之閥交爭。至若社稷為公之局，實乃共產大同之初階，其間雖尚存流品之釁，然已非邦國根本之患，故不必復以等差相搏為綱紀也。尋夫邦國之設，實由群品交伐而搆；黨社之建，亦緣各流品之私利而立。若夫大同之極，等差既泯，則國家、政黨皆將消弭無形，不期而自亡。斯亦天演之必然，非關乎人之意志也。
## 評論
馬克思嘗言，貨殖之世欲造共產之局，艱哉，必假道於無產者之專政。又謂：「共產之世，必肇於貨殖極盛之邦，捨此無由。」馬氏既沒，列寧繼起，乃更其說曰：「共產不徒出乎富邦，雖未盛之國，下逮封建之世，皆可通達。」此即列氏之學也。

昔馬氏預度，無產之變，必發乎貨殖豐備之壤，若法蘭西、英吉利等。然踵事而起者，多在農邦，若露西亞，若華夏。列氏之學，實為畎畝之國開一新塗。蓋列邦風土殊異，故立說不能無舛也。列氏既沒，蘇俄有史達林創說，中國有毛澤東覃思。東歐諸邦靡不影從蘇俄，然史氏之法流弊孔多，其統制之政尤為大病，致使社會主義諸邦躑躅不前。歲至西元一九九一年，蘇聯覆滅，其弊大顯。《共產黨宣言》有云，無產者既秉政，必廣殖生業。然統制之政拘泥，無以致此。於是中國有鄧小平變法，廢統制而尚市易，國乃富庶，勃興而未艾。

時人多病馬克思之學流派紛紜，以為虛妄。殊不知共產之局，非自天降，前無古人，故信徒莫不黽勉探求。方國異勢，立論遂殊，何患乎說之多歧哉？

世人復責共產一黨專制。然此「黨」字，異乎富民所謂之黨社也。《共產黨宣言》又云：「汝輩苟執富民之自由、教育、法度，以度量廢絕富民產權之說，則其息爭。蓋汝之所見，實孕於富民之生業與產權；猶汝之法度，特**汝階級意志，化爲法律**耳。而此意志，唯由汝階級物質之緣而生。汝儕私心自用，遂於己方生業產權，此等**一時之理**，妄以為**千秋之常道**，此歷代敗滅之階級所同病也。語及古昔之產權，汝知之矣；語及封建之產權，汝亦知之；獨至富民之產權，則昧然不復知也。」

自稱源于馬克思主義者：
*蘇聯：列寧創列寧主義（列寧之後繼者并之以馬克思主義曰：馬克思列寧主義）。
*蘇聯：斯大林創斯大林主義。
*蘇聯：托洛茨基創托洛茨基主義，與斯大林主義敵。
*德國：羅沙·盧森堡創盧森堡主義。
*意大利：葛蘭西創葛蘭西主義。
*南斯拉夫：鐵托創鐵托主義，其時不為同道所認。
*中國：毛澤東創毛澤東主義，承馬克思列寧主義而紹之（馬克思-列寧-毛主義）。
*中國：鄧小平創鄧小平理論，朝鮮以為修正主義。
*中國：江澤民創三個代表，承鄧小平理論而紹之，朝鮮以為修正主義。
*朝鮮：金日成創金日成主義。
*古巴：切·格瓦拉創格瓦拉主義。
別有基督教共産主義、無政府共産主義等。二十世紀，又有新馬克思主義。
## 兼查
*大同
*小康
*中國共產黨
*社會民主主義
*烏托邦
## 它典
*《共產黨宣言》 
*《共産黨宣言》 
*《資本論》
野比野比太

**野比野比太**，或曰**野比伸太**，華人亦云**野比大雄。**日本漫畫《銅鑼衛門》之人也。昭和卅九年八月七日生，日本國東京都練馬區月見臺人氏。貌似眼鏡猴。性惰而良善，好女色，無恆心，易忘形，然時行大功。體弱，常為剛田武所欺，甚懼之。不擅學，常取零分而返，爲父母、先生責。臥身即眠，最速零秒九三，既眠往往數時。亦工花繩，善射準。其玄孫野比世修，遺以機器貓，由是新生。卒與青梅竹馬源靜香聯姻結締，子名野比助。

分類:銅鑼衛門
伊利沙伯中學

**伊利沙伯中學**，略稱**伊中**、**伊利沙伯**（英文：**Q**ueen **E**lizabeth **S**chool，**QES**，**QE**），在香港九龍旺角，洗衣街太子道西交界。依山而建。為官立中學，男女同校。近有新世紀廣場、中華基督教會協和小學、香港布廠商會公學。

一九五三年，英女皇伊利沙伯二世踐祚，始思興學。翌年九月，肇立。冀能五育並舉，並以修己善群為訓。初為午校，附於英皇書院。一九五五年十月，遷旺角獨營迄今。一九六二年，建校營於西貢斬竹灣。一九九七年，香港回歸，易校徽，去英國皇冠，改以教育署徽，二〇〇三年，復改教育統籌局者。二〇〇四年十月，校舍新翼竣工。

## 歷任校長
* 張維豐（一九五四年至一九五九年）
* 韓敦（韓頓）（一九五九年至一九六七年）
* 張伯倫（一九六七年至一九七〇年）
* 麥尼路（一九七〇年至一九七五年）
* 陳炳乾（一九七五年至一九八〇年）
* 蘇宗仁（一九八〇年至一九九二年）
* 陳秉達（一九九二年至一九九六年）
* 楊志雄（一九九六年至一九九七年）
* 冼周的兒（一九九七年至一九九八年）
* 楊志雄（一九九八年至二〇〇一年）
* 彭張怡芬（二〇〇一年至二〇〇八年）
* 唐國強（二〇〇八年至二〇一二年）
* 陳家偉（二〇一二年至二〇一五年）
* 袁廣業（二〇一五年至二〇一八年）
* 陳祥偉（二〇一八年迄今）

## 據
# 伊利沙伯中學網站
# 《*Our School Camp, Our School Legend*》伊中校營40周年紀念特刊
# 石鏡泉《香港經濟日報》上專欄：《修己善群》（2004-11-24）http://lai.bylinux.net/oldshek4.htm 

## 它典
*伊利沙伯中學
*香港教育統籌局
維基大典

**維基大典**者，以網路為基，維羅天下知、四海言、眾人志，編修百科焉。又稱**維基百科**。始作者，維基媒體基金會也。斯基金會，衛詹美所創。衛氏，美國人。大典自許曰：「海納百川，有容乃大，集思廣益」。不慕榮利，但受捐助。

維基一詞，出焉中文維基百科。《墨子閒詁》曰：「維，繫也」，《說文》曰：「基，牆始也」，其人合之，取意繫物之始也。維織網綱，以載根本，亦維基也。

大典肇乎庚辰年臘月廿一，迄至，匯萬國之語二百有五十，凡得文章七百餘萬篇。其最巨者二十卷，已居十之八；獨英文一卷，亦逾二百萬篇。凡此篇什，皆天下有志合力纂修而成。苟有意襄贊，藉網際而操觚，隨宜修錄，則大典日就充盈。至若文言一卷，創乎丙戌七夕，迄今凡得文章篇。

大典得幸，同道兼發：若新聞、教本、爾雅、太學、語錄、文庫等。其卷目多可逕閱修於瀏覽器；蓋眾不論誰，俱得與纂綴，弗制于其時其地其人，然則典所載謬實，未免爭辯。

凡維基之策，所據皆共享創意協議，故可廣傳天下，自由不拘。

## 引據
漢太祖高皇帝

**漢太祖高皇帝**，劉姓，諱邦，小字季。周赧王五十九年生於沛縣豐邑。性爽直，不好讀書。其父斥之不若仲兄，謂之無賴。

既長，任泗水亭長，與諸吏懽，薄有名。見始皇帝於咸陽，歎曰：「嗟乎，大丈夫生當如此也！」

交呂公叔平，娶其女呂雉。遷沛縣亭長。

有押諸徒間，天氣不宜，必誤然後罪。故釋之，欲自亡。然徒以其大恩，隨從以為勇。遇白蛇，邦借醉斬之。未幾遇嫗，嫗哭稱赤帝子斬其白帝子。起義，陷沛，自號沛公。史稱「高祖斬白蛇起義」。

秦二世二年，燕、趙、齊、魏皆王。項梁起於吳，遂投之。梁立楚懷王孫心為楚王，亦稱懷王。

梁死，楚懷王封其姪項羽長安侯，令隨宋義北救趙；封武安侯，令西入秦。又約「先入定關中者王之」。秦軍為羽所制，故邦輕進霸上，秦王子嬰持節出降。邦入咸陽，廢秦峻法，約法三章：殺人者死，傷人及盜抵罪。秦人說。

及羽敗章邯，急入關，設鴻門宴，欲圖沛公。羽寡斷，不用范增計，邦尿遁而全。羽入咸陽，殺子嬰。

羽焚咸陽，大火三月不止。乃東歸彭城，自封西楚霸王，重行封建。劉邦得漢中巴蜀，稱漢王。王所許關中，則三分予章邯、董翳、司馬欣，稱雍、翟、塞。六國遺族，或析為數國，或遷於邊地。海內譁然，紛起反項。

漢王用韓信「明修棧道，暗渡陳倉」，乘項王北入齊，襲取雍王，進軍咸陽，降塞、翟。

後楚漢爭霸，漢初甚弱，連戰俱敗。然劉邦無賴，其屬亦詭詐。韓信北襲趙而晉齊，項王無奈，約楚漢界於鴻溝，兩分天下。漢王背約，圍羽垓下，羽突圍至烏江，覺大勢已去，無顏見江東父老，自刎而死。漢遂一統。

漢五年，邦即皇帝位。

分封諸侯，使郡縣、封建並行。輕賦稅，與民休息，廢奴婢，裁兵，免其徭役。

七年，韓王信解匈奴。八年，北伐匈奴，遭白登之圍。用陳平計，賂其閼氏而解。因用婁敬之計，和親匈奴。

邦少輕儒，及稱帝，不遷。陸賈諫曰：「馬上得之，寧可以馬上治乎？」因命陸賈著述秦亡之理，以之為戒，並施仁義、無為而治；又命蕭何「取其宜於時者，作律九章」，成漢律。

暮年，反鄉宴父老，席間作大風歌：「大風起兮雲飛揚，威加海內兮歸故鄉，安得猛士兮守四方！」後為漢祀樂。

劉邦自謂曰：「夫運籌策帷帳之中，決勝於千里之外，吾不如子房。鎮國家，撫百姓，給饋饟，不絕糧道，吾不如蕭何。連百萬之軍，戰必勝，攻必取，吾不如韓信。此三者，皆人傑也，吾能用之，此吾所以取天下也。項羽有一范增而不能用，此其所以為我擒也。」後高帝懼異姓王叛，誅韓信、彭越等功臣，僅吳芮未廢。並立白馬之盟：「非劉氏王者，天下共擊之」。

十二年，平英布叛間中流矢，自謂天命，不就醫，備後事。四月崩。五月，葬長陵。

群臣議謚，以其功高，謚曰高皇帝，廟號太祖。後太史公撰史記，稱之高祖，漢書仍之，後世遂承而不遷。

太子盈襲號為皇帝。

## 家屬

* 父 漢太上皇 煓
* 母 劉媼

* 妻 漢高皇后
** 次子 漢孝惠皇帝 盈
** 四女 漢魯元太后
* 外婦 曹氏
** 長子 漢齊悼惠王 肥
* 妾 薄姬
** 五子 漢太宗孝文皇帝 恆
* 妾 戚夫人
** 三子 漢趙隱王 如意
* 妾 管夫人
* 妾 趙子兒
* 妾 趙姬
** 八子 漢淮南厲王 長
* 以下其他諸姬生
** 六子 漢趙共王 恢
** 七子 漢趙幽王 友
** 九子 漢燕靈王 建

## 據

* 《史記·高祖本記》
* 《漢書·高帝紀》
英格蘭

**英格蘭**，英國之一部也。在北海不列顛島之東南，亦英國四部之最大者也，英都倫敦所在，國花薔薇。

羅馬人去後，日耳曼之盎格魯、撒克遜、朱特部落入據之，立有王國七。盎格魯人之國處今倫敦，英格蘭亦由是而來，意即「盎格魯人之地」。

今倫敦、伯明翰、列斯、曼徹斯特、樸茨茅夫、利物浦皆為其要地。
漢孝惠皇帝

**漢孝惠皇帝**，諱盈，漢高皇帝嫡也，母漢高后。秦始皇三十四年生，漢高帝十二年高帝崩，即皇帝位，時年十六。

高祖嘗寵戚姬，有子劉如意。見其伶俐英武，似乃父；盈則寡斷無能，故欲廢盈而立如意太子。呂后用張良計，請商山四皓佐太子盈。高祖覺太子羽翼已豐，乃止。

惠帝行仁政，輕賦稅，用曹參為相，政通人和。然帝闇弱，高后常制其肘。驚見人彘，抑鬱病終，時年方廿四。葬安陵。

其後呂后立太子恭為帝，自為攝政，呂后稱制始。

### 家屬

* 父 漢太祖高皇帝 邦
* 母 漢高皇后 呂雉

* 妻 漢孝惠皇后
** 養子 漢少帝 恭
* 後宮
** 子 漢淮陽王 彊
** 子 漢恆山王 不疑
** 子 漢少帝 弘
** 子 漢恆山王 朝
** 子 漢淮陽王 武

## 據
* 《漢書·惠帝紀》
漢少帝恭

**漢少帝恭**，生年不詳，漢孝惠皇后養子。身世不明，一說他人嬰兒，一說漢惠帝與宮女之子。

惠皇后幼，無子。呂后命收恭為養子，立為太子，殺其生母。漢惠帝七年而崩，遂繼位。

呂后以太皇太后掌政，封呂氏諸王。漢高皇后四年，帝知身世，謂將報之。呂氏遂囚帝於永巷，稱帝有疾，不見外人。又稱帝不能理政，應早罷政，外廷許之。因廢，死之。呂后命恆山王義繼承。

## 家屬

* 父 漢孝惠皇帝 盈
* 養母 漢孝惠皇后 張嫣

* 妻 呂皇后
漢少帝弘

**漢少帝弘**，本諱山，嘗名義。生年不詳。漢惠帝子，漢少帝恭元年四月廿八封山襄成侯。翌年七月，恆山王不疑薨，廿七，山襲爵，易名義。

漢高皇后四年五月十一，呂后命義嗣，易諱弘。呂后臨朝，因不改元。

漢高皇后八年七月晦，呂后薨。周勃、陳平盡翦諸呂。朝臣以少帝弘、梁王太、淮陽王武等非孝惠之裔，當廢。另立高帝薄夫人子代王恆。弘等伏誅。

## 家屬

* 父 漢孝惠皇帝
漢文帝

**漢太宗孝文皇帝**，諱**恆**，高帝中子也，母曰薄姬。高帝四年生。十一年，誅陳豨定代地，立恆為代王，都中都。

王為人寬仁沉靜。高后時，趙王如意見殺，徙王王趙，王辭謝不敢奉詔，由是得全。

高后八年七月，太后崩。九月，呂祿、呂產欲為亂，丞相陳平、太尉周勃盡誅諸呂。以少帝及諸王皆非惠帝子，不當立；代王，高帝子，於今見在最長，仁孝寬厚，太后家薄氏謹良，乃迎立代王。王入未央宮，即皇帝位。

## 治世
帝即位二十三年，宮室、苑囿、狗馬、服御無所增益，有不便，輒弛以利民。嘗欲作露臺，召匠計之，直百金。上曰：「百金，中民十家之產也，吾奉先帝宮室，常恐羞之，何以臺為！」

帝本修黃老之言，無為而治。又：
# 廢肉刑。十三年，齊太倉令淳于意有罪當刑，其女緹縈上書願沒入為官婢以贖父。帝悲其意，遂廢黥、劓、斷趾之刑，更定律令。
# 親農桑。躬修節儉，屢下詔勸課農桑，減省租賦。十二年，賜天下今年田租之半；十三年，除田之租税。
# 通匈奴。與匈奴和親，約為兄弟，邊境稍安。

由是海內殷富，興於禮義，斷獄數百，幾致刑措，號為「文景之治」。

## 諸侯
初，諸侯王皆連數郡，地廣力強。賈誼上《治安策》，請「眾建諸侯而少其力」。
* 六年，淮南王劉長廢死。十六年，分淮南地為三國，封長子安等為王。
* 十六年，齊悼惠王子亡嗣，帝分齊地為六國（齊、濟北、濟南、菑川、膠西、膠東），各立悼惠王子為王。
* 又封親子劉武於梁、劉參於代，以屏藩京師。

## 崩殂
後七年六月己亥，帝崩於未央宮。遺詔「霸陵山川因其故，無有所改」，毋以金銀銅錫為飾，皆以瓦器，欲為省，毋煩民。乙巳，葬霸陵。太子啟嗣立，是為漢景帝。

帝至孝，母薄太后病，帝目不交睫，衣不解帶者三年，親嘗湯藥。後世列為《二十四孝》之二。

## 避諱
避帝諱「恆」，改姮娥為嫦娥；改恆山為常山。

## 家屬
* 父 漢太祖高皇帝 邦
* 母 高皇后（追尊）

* 后 竇皇后
** 女 漢館陶長公主 嫖
** 子 漢孝景皇帝 啟
** 子 漢梁孝王 武

* 慎夫人
* 尹姬

* 諸姬生
** 子 漢代孝王 參
** 子 漢梁懷王 揖

## 據
* 《史記·》
* 《漢書·》
清高宗

**大清高宗法天隆運至誠先覺體元立極敷文奮武欽明孝慈神聖純皇帝**，諱**弘曆**，俗稱乾隆帝，世宗四子，母孝聖憲皇后，康熙五十年八月十三生於雍親王府邸。

雍正十三年八月，世宗崩。莊親王允祿等啟雍正元年立皇太子密封，宣詔寶親王弘曆即皇帝位。改元乾隆。

帝自號文治武功十全老人。喜文喜詩，詩作過萬，善武術。

在位寬猛相濟。嘗平回疆、蒙古，使川黔改土歸流。乾隆間人口過三萬萬，占天下之三一。

三十八年詔編纂四庫全書，歷九年而成。帝亦好大喜功、專制驕橫，六下江南，搜刮民脂，大興文字獄，吏治日壞。尤以晚年寵信和珅，貪風大盛，使國庫日虛，百姓貧苦。

六十年，禪位皇十五子永琰，自號太上皇帝，仍訓政。

嘉慶四年崩，年八十有九。
廣州市

**廣州市**者，廣東省會，古番禺縣也，別號羊城。番禺居珠江三水之會，前臨大海，背靠沃野。上溯鬱溱歸中原，南下漲海通西洋，向為嶺南都會。
## 沿革
古甌、駱之方，後楚子惲承周王命，鎮夷越，為庭一，百越來朝，是為楚庭。又傳嚮有五仙駕羊臨楚庭，以稻穗歸民，故稱**穗城**，亦號**羊城**。越既没，其相公師隅帥遺民城此，曰南武。秦平百越，置番禺縣，為南海郡治。秦季，南海尉趙佗為南越王，都番禺，復修南武。漢併南越，仍為南海郡治。吳時，分交州東四郡為廣州，與南海同治番禺。自此至宋，皆為廣州治。明置廣州府，其制未易。清時，置茭塘司、沙湾司、鹿步司、慕德里司。

民國立，廢府制。民國五年，護法軍起，十月，廣西護法軍入粵，逐廣東將軍龍濟光，後迎孫文入廣州，立國民政府。次年，置市公所，毀城辟路。十年孫文再立國民政府，割南海、番禺二縣地，置**廣州市**，以孫科為市長，為民國置市之始。十三年，立黃埔軍校，設大本營。清季時，英法割沙面為租界，十四年夏，上海起工潮，廣州工會應而罷工，至沙基示威，以逼沙面，英法巡捕逐之，死傷五十餘，海內震怒，遂聯香港工人罷工十六月，史稱省港大罷工。陳濟棠治粵，以廣州為首善之地。洎抗日戰爭前，市區煥然，人口滋殖，至於百二十萬餘。

廿六年日本寇華。十月，廣州陷，民多南走香港，市景蕭條。三十二年大饑，哀鴻遍野。三十四年倭北，廣州復，為直轄市。內戰末，三十八年二月，解放軍濟江，國府遷粵，都廣州。十月，陳賡拔廣州，肇隸中華人民共和國，一九五四年降為省轄，仍為廣東省會至今。
## 政區

市治越秀區，領區十一：越秀、海珠、荔灣、天河、白雲、黃埔、南沙、花都、番禺、從化、增城。
## 它典
*廣州市政府
## 據
北條政子

源賴朝妻**北條**氏。名**政子**，遠江守時政長女也。早失母，為後母所養。永曆初，賴朝坐父義朝事，流于伊豆。通伊東祐親女，生男。祐親懼獲罪。祐親後妻素惡其女，頗離間之。終欲殺賴朝。賴朝遁于北條，依時政。聞時政多女，欲以書挑之，竊訪其姣醜。或曰：「長女，前妻所生，有姿色。末女，後妻所生，容態不如也。」賴朝以曏遭祐親之怒，由後毋之言。欲通後妻之所生，而免離間之患。因安達盛長通書次女。盛長度情好不終，而又與時政忤，乃毀其書，改寫致長女。即政子也。先是，次女夢身登峻嶺，袖日月，手持橘枝垂實。寤而疑之，問政子。政子頗識故事，憶日葉酢媛命瞰橘生景行帝，【按日本紀，帝遣田道間守於常世國，求橘。帝崩。明年始得橘而歸。差與本書異。然古來相傳，或有此說。今一從舊文。】心欲奪之為己瑞。乃紿曰：「是凶夢也。且我聞之：『吉夢三年不告人，凶夢七日不告人。不然殃咎至矣。』今汝妄說，非警戒之道也。」次女大懼，請為禳之。政子曰：「夢有轉移之法，謂賣與之人也。」曰：「目不可睹，手不可捉，誰肯買之？」憂戚形于色。政子熟視久之曰：「我為汝買之。」曰：「娣不自惜，恐不利於姊。」曰：「買者無咎，賣者免禍，所謂轉移之法也。」乃出唐鏡一枚、衣一襲償之。唐鏡，家世相傳為寶。時政最愛政子，以故與之。次女大喜過望。是夕，政子夢白鳩銜金函來。啟之則賴朝書也。旦而書至，遂私通焉。【曾我物語。】政子時年二十一。時政宿衛京師，罷歸，道與目代平兼隆俱。兼隆者清盛之疏屬也，乃許以與長女。而聞其與賴朝通，大驚。既而以為：「源郎器局非凡，足相倚重。且其曾祖姑適源豫州，生義家及諸子。迄今蕃衍，此安知非吉兆乎。」然畏負約被訴，陽為不知，遂歸兼隆。政子即夜逃山中，密告賴朝。賴朝往與居焉。兼隆搜索不能得，時政亦不問。【曾我物語、源平盛衰記。】及賴朝起兵，使避而匿於走湯山。久之，生賴家、實朝，及二女。

政子性妬忌，賴朝畏憚之。賴家幼從賴朝獵富士野，射中鹿。賴朝大喜，遣梶原寮高報政子。政子不悅曰：「兒雖幼穉，為將家子。而獲原野之一禽，何煩專使之為？」景高慚而退。賴朝薨，賴家襲職，政子薙髮為尼。既而時政以外家頗有威重，與大江廣元、三善康信等，參覈軍政而與奪之權，時政獨專之。賴家長而荒淫，親昵群小，疏斥宿舊。賴朝常禮遇諸黨，稱呼不名。如長清義時，稱加加美江馬。賴家動輒名之。政子觸事戒敕，不能悛。嗣五年而病，恍惚失度。政子強使辭位。以關東廿八國地頭總守護其子一幡，關西卅八國地頭傳弟實朝。一幡外祖比企能員，怨其減割，圖殺實朝及時政，密啟賴家。賴家頜之。政子隔帳聞其語，遽告時政。時政夷滅能員，並殺一幡，立實朝，幽賴家于修禪寺。賴家病愈，致書政子，請以親書近臣充給使。不許，且禁通書。【東鑑。】建保六年，政子詣熊野，遂至京師，敘從三位。【東鑑、愚管鈔。】初從賴朝抵京師，至此將復巡視靈場。後鳥羽帝欲召見之。辭以：「邊鄙老尼，不習覲禮。」不謁而歸。【東鑑。】數月，進從二位。【東鑑、愚管鈔。】及實朝為賴家子公曉所殺，鎌倉無主帥。賴朝姪阿野冠者時元，政子之甥也。乘釁聚兵駿河，圖遙宣旨管關東。政子命義時擊殺之，遂與義時協議，奏請京師。擇冷泉宮六條宮一人為將軍。丕許，遂迎左大臣藤原直家子賴經立之。年甫二歲，政子專決政事。【東鑑。】使菅原為長以國字譯貞觀政要，以為法則。【臥雲日鉾錄、機談治要。】嘉祿元年，薨。年六十九。【東鑑脫漏。】

政子，嚴毅果斷，有丈夫之風。建曆、承久間，內外兵興。斟酌群議，戡定禍難。雖賴朝胤絕，而功臣、宿將不敢生心。天下稱曰尼將軍。義時、泰時相繼用事管轄兵馬。北條氏之得政，蓋由政子基焉。【取東鑑、愚管鈔大意，據公武榮枯物語。】

## 據
* 大日本史列女傳源賴朝妻北條氏
靜御前

**靜御前**，都下白拍子也，源義經妾畜之。土佐房昌俊至京師，義經疑其圖己，召而詰之。既而事釋。其夕，義經謂曰：「我自昏心動，意昌俊至乎。」靜曰：「然街衢塵起，人行劻勷。不可無警。」乃潛遣兩童詗之，久而不還。又遣一婢，少選歸報曰：「兩童既斃於門外。」鞍馬數十匹，將騎而發。夜既三皷，昌俊至。義經曰：「是不足介意。」執刀將起。靜曰：「小敵不可侮。」乃進甲冑弓矢。義經射而退之。【源平盛衰記、平家物語。】及義經去京師，從匿吉野山。山僧將攻之。義經賜靜金寶而別，使雜色護送。雜色等奪金寶，棄靜而去。山僧捕送京師。北條時政具狀報之。賴朝召致鎌倉，問義經所在。靜固陳不知，然猶以其有身留之。賴朝妻政子聞靜善歌舞，欲召而觀之。稱疾不至，哀訴曰：「妾本賤流，不足自惜。然已充豫州之後房，而今豈示恥於稠人哉？」政子頻請不止。既而賴朝與政子詣鵝岡社，召靜命之。靜固辭曰：「妾今日不堪離別之悲，寧有意歌舞乎？」賴朝強之再三乃舞。工藤祐經撾皷，畠山重忠擊銅拍子。靜先唱和歌曰：「吉野山（與志乃也末），峰の白雪（美彌乃志良由幾），踏み分けて（不美和計天），入りにし人の（以里珥志比登乃），あとぞ戀しき（阿登曾古比志幾）。」次歌離別曲，又唱曰：「倭文や倭文（志豆也志豆），靜の苧環（志豆乃遠駄末幾），繰返し（玖里加陪志），昔を今に（牟加志遠以末珥），成す良し（奈寸與志）もがな（毛加奈）。」聲態絕妙，眾皆感愴。賴朝不懌曰：「咄哉此女子！今日神前奏歌舞，應頌關東萬歲，而反慕叛人！歌離別曲何耶？」政子曰：「君昔為流人日，密結終身之約。妾父憚時勢，為防禁之。妻暗夜冒雨奔于君所。及君舉義旗於石橋，妾獨留伊豆山，而不知其存亡，日夜思念。今彼若忘豫州之恩，而不戀慕者，固非貞女之操。情動于中而形于外，公宜矜恕。」賴朝乃推衣於簾外，以為纏頭。工藤祐經、梶原景茂等，就靜僑舍飲燕。靜母磯禪師亦佐酒。景茂乘醉，以微辭挑靜。靜垂涕曰：「豫州鎌倉殿之連枝，我即其侍妾。卿已為其家人。豫州若在，卿等豈得見我。」景茂媿屑。既而生男子，賴朝命安達清經，棄之由比浦。靜號哭不與。清經奪去殺之，放還靜於京師。政子憐而遺之，賜齎頗多。【東鑑】

## 據
*大日本史列女傳
漢孝景皇帝

**漢孝景皇帝**，諱啟。漢惠帝七年生，母竇皇后。漢文帝後元七年文帝崩，以太子立。

三年，晁錯議削藩，從之。吳、楚、趙、膠東、膠西、濟南、淄川七國叛，號曰「誅晁錯，清君側」。群臣議以錯首謝諸侯，腰斬之。吳王稱帝，帝命周亞夫擊之，三月而平，史稱七國之亂。天下復定，削諸侯支郡及百官，由是稍弱。

帝尚樸素，仁厚愛民。繼文帝無為之政，外和匈奴，內減租稅，三十稅一，史上罕聞。民安樂富足，國庫充盈，下開武帝極盛之世。史稱文景之治。

後元三年崩，葬陽陵。太子徹嗣立。

## 家屬

* 父 漢太宗孝文皇帝 恆
* 母 漢孝文竇皇后

* 妻 漢孝景薄皇后
* 妻 漢孝景王皇后
** 子 漢世宗孝武皇帝 徹
** 女 漢平陽公主
** 女 漢南宮公主
** 女 漢林慮公主
* 妻 栗姬
** 子 漢臨江閔王 榮
** 子 漢河間獻王 德
** 子 漢臨江哀王 閼
* 妻 程姬
** 子 漢魯恭王 餘
** 子 漢江都易王 非
** 子 漢膠西于王 端
* 妻 賈夫人
** 子 漢趙敬肅王 彭祖
** 子 漢中山靖王 勝
* 妻 唐姬
** 子 漢長沙定王 發
* 妻 王夫人
** 子 漢廣川惠王 越
** 子 漢膠東康王 寄
** 子 漢清河哀王 乘
** 子 漢常山憲王 舜

## 據
* 《漢書·景帝紀》
晉

咸熙二年，司馬炎受曹魏禪，**晉**之始也。至元熙二年禪讓劉裕，凡一百五十有六年，十六帝。初都洛陽，永嘉之亂，二帝見俘，宗室琅琊王睿遂登極江東，都建康。以後雖有北復洛陽，桓溫有還洛之議，唯門閥貪安江左，乃止。桓玄亂，劉裕平，國政盡收劉氏。禪讓劉裕，晉亡。
## 史誌
曹魏正始十年，宣帝誅曹爽，奪權，改元嘉平。

景元四年，文帝平蜀漢。

太康元年，武帝南平孫吳，一統天下。疆域東濱海，西至蔥嶺，南達嶺南，北抵燕山。

晉武帝復封建，罷州郡兵，以諸侯督軍事，防漢末州郡割據之事。晉惠帝惛，賈皇后主事，諸王欲帝，終致八王之亂，河間、齊、趙、楚、東海、汝南、成都、長沙八王互伐，晉衰。

永嘉元年，晉懷帝即位，東海王專權。時年民亂蜂起，匈奴、鮮卑、羯、氐、羌諸族叛。五年，匈奴劉淵陷洛陽，虜懷帝，史稱永嘉之亂。

永嘉七年，懷帝崩。太子鄴嗣位於長安。匈奴旋破長安，俘帝。

帝見俘，晉元帝即位建康，以存晉祀。晉得以偏安江左，時有復河南，皆不久有。

永嘉禍後，世族黎民俱圖南。世族濟江，免繇役、干國政、擁大權，富可敵國，晉室亦不可節制。

氐族秦苻堅獨霸北方，欲南滅晉統一天下，晉太元八年、秦建元十九年揮百萬師南下。謝安主戰，遣謝石謝玄，戰於淝水，秦軍大敗。後中原復分崩離析，晉仍偏安江南。

北人南遷，吳、漢雜處，文化迥異。北人佔地僑置郡縣，免役有害於國。晉末厲行土斷，依居處入籍，隔閡始泯。

桓玄之亂，北府兵劉裕平之，封宋王，入攝國政，元熙二年禪讓劉裕。
## 晉世系

魏政盡歸司馬氏
*晉高祖宣皇帝懿
*晉世宗景皇帝師
*晉太祖文皇帝昭
*晉世祖武皇帝炎受禪自魏
*晉孝惠皇帝衷
*晉趙王倫
*晉孝懷皇帝熾
*晉孝愍皇帝鄴
*晉中宗元皇帝睿
*晉肅宗明皇帝紹
*晉顯宗成皇帝衍
*晉康皇帝岳
*晉穆皇帝聃
*晉哀皇帝丕
*晉廢皇帝奕
*晉太宗簡文皇帝昱，桓溫以廢帝陽痿無子立
*晉烈宗孝武皇帝曜
*晉安皇帝德宗
*晉恭皇帝德文，禪讓劉裕
蘇我馬子

**蘇我馬子**（平假名：**そが の うまこ**），倭大臣稻目子也，欽明帝十三年生。性習武略，且有才辨，深敬佛法。

敏達帝元年，為大臣。十三年，鹿深臣、佐伯連，往百濟，得彌勒石條及佛像各一軀而還。馬子請求之，使鞍部司馬達等、池邊冰田，往于四方，訪修道者。二人抵播磨，得還俗者高麗慧便，馬子尊以為師。又度善信禪藏慧善三尼，崇敬尤篤。令冰田、達等，供給衣食，造佛宇於宅東，置彌勒石像。請三尼，大設齋貪會。達等得佛舍利於齋飯上，獻之。馬子試以鐵碪鎚摧之。碪鎚共摧，舍利不壞。又投之水，浮沈從其所欲。馬子、冰田、達等大驚異焉，益信勤修。又造佛殿於石川宅。於是佛法始行於倭。

十四年二月，起塔於大野丘北，設大齋會。藏達等所贈舍利於塔柱頭。馬子有病，卜之。卜者曰：「父稻目所祭之佛為祟也。」馬子奏其占狀。詔令拜其佛祭之。時國內多疫死，物部守屋奏滅佛法，自抵寺燒佛像塔殿，毀辱馬子及其徒，執三尼而禁錮之。馬子啼泣。六月，馬子奏曰：「臣疾久弗瘳。不得三寶之力，則不可救治。」詔還三尼於馬子。馬子大喜，乃禮三尼，新營精舍居之。

敏達帝崩，群臣誄於殯宮。馬子佩刀而誄，守屋笑曰：「如中箭之鳥雀。」馬子恚焉。次至守屋，守屋手足震慄，馬子笑曰：「可懸鈴矣。」由是怨憤漸深。用明帝即位，馬子仍為大臣。二年四月，帝病篤，詔欲崇佛法。守屋與中臣勝海固陳不可。馬子曰：「唯詔之從，誰生異計？」乃與皇弟，引豐國法師入宮。守屋大怒，遂聚兵自備。大伴比羅夫手執弓矢，守馬子槻曲之家。

用明帝崩，守屋謀立穴穗部皇子為天皇。馬子奉皇后炊屋姬命，使佐伯丹經手、土師磐村、的真嚙，殺穴穗部皇子。既而勸諸皇子及群臣，謀除守屋。相與率兵圍攻守屋。守屋兵強，諸軍三退。馬子與廄戶皇子，發誓祈勝。馬子誓曰：「凡諸天王、大神王等，助我獲克。當創建寺塔，興隆三寶！」誓已，勵兵進戰。述見赤橋射殺守屋。亂平，馬子造法興寺於飛鳥，至推古帝四年而成。敕以子善德為寺司。

崇峻帝即位，為大臣如故。帝甚惡馬子驕恣專權。五年十月，有獻山豬者，帝指豬曰：「朕有所疾，何日得斬之如豬頭！」多設兵仗於宮中。馬子聞之大懼，招聚其黨，潛謀逆弒。詐稱進東國調，竊使東漢駒行弒。宮中人大驚擾，馬子使人收之。於是人始知馬子所為，而無敢言者。馬子深德駒，贈遺豐厚，常令出入臥內。。駒密姦馬子女河上娘，竊匿為妻。既而事覺，馬子大怒，縛駒庭樹，繫髮枝上，將射之。責其罪曰：「賊奴轎而愚，輒弒天皇！」駒大呼曰：「我當時唯知有大臣，不知有天皇！」馬子益怒，自取劍刲其腹，遂斬其首。

推古帝時，馬子彌專威福。及其病，男女一千人為之出家。嘗與皇太子奉敕，撰《天皇記》、《國記》及《臣連伴造等本紀》。三十二年，馬子令阿曇連、阿倍麻呂奏曰：「葛城縣，臣之舊里也。因縣以為氏。是故常欲賜其縣為封戶。」帝詔曰：「朕，蘇我氏之出，而大臣則朕舅也。大臣之所言無不從，夜則不俟明，日則不至昏。然當朕之世，遽失此縣，後世必言以：『婦人臨天下，愚而妄失縣邑。』如此則豈惟朕之受譏，大臣亦蒙不忠之名。」終不聽。

三十四年，薨，葬于桃原。馬子家於飛鳥河上，穿池築島，因稱島大臣。子蝦夷、倉麻呂。倉麻呂四子，石川麻呂、日向、連子、赤兄。蓮子，大紫大臣。石川麻呂、赤兄自有傳。

## 攷核
*大日本史逆臣列傳蘇我馬子傳
蘇我蝦夷

**蘇我蝦夷**，大和推古帝三十四年，為大臣。世稱豐浦大臣。帝崩，田村皇子、山背大兄王各承遺詔。及葬，皇嗣未定。蝦夷欲獨決之，然慮群臣相援不和，與阿倍麻呂謀，饗廷臣於家，使麻呂謂之曰：「方今國家無主，若弗早定，懼有變。當立誰為嗣？」因舉遺詔，令各言其志。群臣無敢對者。問之再三，於是群臣或援田村皇子，或推山背王。惟蝦夷弟倉麻呂曰：「今日之事，不得輒言。當熟思而陳議。」蝦夷乃知眾議不和。而山背王察蝦夷意在田村皇子，不敢復爭。惟蝦夷叔父摩理勢固欲山背王即位。蝦夷怒其違拒，遣兵殺之。遂與群臣翊戴田村皇子，是為舒明帝。蝦夷為大臣如故。皇極帝元年，夏秋之交大旱。縣邑或殺牛馬以祭諸神，或頻移市，或禱河伯，皆無應。蝦夷教之，讀大乘經於諸寺。又設佛菩薩及四天王像於大寺南庭，手執香爐祈雨，無應。是年，北越蝦夷來朝，賜食于朝。蝦夷亦饗于家，躬自慰勞，蝦夷強借滋甚，建祖廟於葛城高宮，而為八佾舞，作歌歌之。大發國內並百八十部人民，豫築二墓於今來。其一曰矢大陵，為己墓。一曰小陵，為子入鹿墓。謂人曰：「願死後無勞民眾。」聚上宮乳部民營作，役使無息。上宮大娘姬王發憤而歎曰：「蘇我臣專擅國政，多行無禮。天無二日，國無二王，何由任意，大役吾民？」自此兩家構怨。二年，災異屢起。蝦夷將出，諸巫覡繫木綿於樹枝，候其渡橋。爭陳神語，紛擾喧嘩，不可聽悉。十月，蝦夷因病不朝，私授紫冠於子入鹿，以擬大臣，呼次子，曰物部大臣，資其祖母物部氏貲財，大張威福。明年，鵂鶹生子於蝦夷大津宅，劍池蓮有一莖二萼者。蝦夷曰：「我家將榮之瑞也。」即以金字書之，納法興寺。是時巫覡等復陳神語。古老以謂移風之兆也。父子偕逆滋甚，及入鹿敗，蝦夷亦見誅。
蘇我入鹿

**蘇我入鹿**，名鞍作，又稱林臣。為人暴戾。皇極帝在位，入鹿專國政。威權過父，上下震恐，憚其嚴酷。蘇我氏嘗與上宮諸王子有隙，入鹿將除之而立古人大兄為天皇。古人大兄者，舒明帝子，其母馬子女也。二年，遣小德巨勢德太古、大仁土師娑婆，襲山背大兄於斑鳩。王等逃匿膽駒山。入鹿聞而速發兵，使高向國押往擊之。國押辭曰：「僕守帝闕，不可外出。」於是入鹿將自往。古人大兄遽來問曰：「大臣何之？」入鹿告其故。古人大兄曰：「鼠伏穴而生，失穴而死。」入鹿乃不往，遣軍士攻殺之。蝦夷聞之嗔罵曰：「吁爾入鹿至愚，專行暴惡，不亦殆乎！」明年冬，入鹿營三家於甘檮岡，稱蝦夷家曰宮門，己家曰谷宮門，稱男女曰王子。宅外構柵門，徬作兵庫，每門設水槽各一，木鉤數十，以備火災。常使力士持刀護衛。時蝦夷使長直起鉾削寺於大丹穗山，又造家於畝傍山東，築城環池，起庫儲箭。每其出入，俾五十兵士繞身從之。聚健兒，名曰東方儐從。又使諸氏人入侍，名曰祖子孺者。漢直等桓侍二門。天智帝雅惡之，遂與藤原鎌足合謀誅入鹿，送其屍於蝦夷家。於是漢直等聚集親族，為蝦夷備。天智帝使將軍巨勢德大古，喻以君臣大義。高向國押謂漢直等曰：「吾儕坐君大郎當見誅戳，大臣亦不免拒戰，復為誰乎？」棄兵而去，眾從而散走。蝦夷臨誅，取天皇記、國記、寶貨，自燒之。船惠尺收其煨餘國記，以獻天智帝。帝許其親族斂葬蝦夷、入鹿及哭泣。【:zh:日本紀】

## 另見
*大化革新
三國

**三國**，泛指中平元年（漢末，約西元二世紀）黃巾之亂平，至咸寧六年（約夫西元三世紀後半）晉滅吳間，中國變亂，民變而割據，再而魏、蜀、吳三分天下，魏滅蜀然後晉代魏，滅吳而一有天下，凡九十六年。從嚴而論，三國者，僅以魏立爲始，晉滅吳爲終，而民多以黃巾亂爲始作。三國大勢，分久必合，合久必分。三國之名，史多同名，故魏謂曹魏、蜀謂蜀漢、吳謂東吳。

三國紛亂，史事流傳，於東亞諸國，坊間口傳，故婦孺皆知，於現代，亦多以三國爲題，作電視劇、電影、遊戲云者。小說者以明羅貫中《三國志演義》爲名，史書者以陳壽著、裴松之註《三國志》爲信。

三國亂世，民甚疾苦。後漢末，時民五千萬口，西晉初，僅千六百萬，然漢所載戶口較晉確切，故實際數值存疑。而據《三國志》，期間（一八四年至二八〇年）中國若夫三千萬至五千萬口。

## 史
自中平元年起至延康元年，漢靈帝歷黃巾之亂，見地方無力鎮壓，遂納宗室劉焉議，改州刺史爲州牧，授軍政大權，以資平亂。董卓用事，天下討之，時有袁紹、曹操、劉備、孫堅等，皆後爲諸侯者。

赤壁之戰後，中原爲曹操所據，雍涼爲馬騰所有，揚州爲孫權所據，劉備在荊州，劉璋據益州，張魯在漢中。操吞騰、魯，備收益州，天下遂三分。

建安廿五年操薨，子曹丕繼起，篡漢，改國號魏。漢中王備聞其事，以爲漢帝遭禍，自嗣漢統，以存漢祀。孫權奉魏正統，受封吳王。至魏太和三年自立爲帝，三國遂立。

魏景元四年，魏司馬昭滅蜀。魏咸熙二年，司馬炎篡魏，改國號晉，諡晉武帝。晉咸寧六年滅吳，三國盡歸司馬氏。

## 參見
*三國志
*三國演義
*三國演義詩詞鑑賞

## 參考
漢孝昭皇帝

**漢孝昭皇帝**，諱弗陵。漢武帝幼子也，母鉤弋夫人，太始二年生。傳說懷胎十四月而生，朝臣以為陶唐轉世，紛紛道賀。時太子據因巫蠱之禍死，遂立弗陵為太子。母尚壯，殆母后臨朝，武帝藉故死之。又以霍光、金日磾、上官桀、桑弘羊為輔。武帝崩，以太子嗣，時年八歲。

少聰敏，又得賢臣宰輔。外和匈奴，內輕賦役，與民休息，漢遂中興。元平元年暴病崩，年僅廿一，葬平陵，無子。霍光迎昌邑王賀為帝。

## 家屬

*父 漢世宗孝武皇帝 徹
*母 漢孝武鉤弋趙婕妤

*妻 漢孝昭上官皇后

## 據
*《漢書·昭帝紀》
漢廢帝昌邑王

**漢廢帝**，諱賀。初，李廣利、劉屈氂謀立其父昌邑王髆為太子，武帝族李、劉，髆亦以病薨。賀五歲襲爵。漢昭帝崩，霍光迎立為帝。

賀受璽以來廿七日，光盡誅昌邑群臣，奏上官太后廢賀，反昌邑，削王號，食二千戶。迎戾太子據孫病已為皇帝。

元康三年，宣帝封賀海昏侯。神爵三年薨。子代宗嗣。

## 家屬

*父 漢昌邑哀王 髆

*妻 昌邑王后
**子 漢海昏侯 代宗
熒惑

**熒惑**者，亦稱**火星**，太陽系之行星也。有天文代號形「」。論及去日遠近，行四，論大小，居其七，徑半地球，軸傾角、自轉週略等，公轉則倍之。其表富氧化鐵，故色赤。風暴頻仍，紅塵蔽日。沙丘、礫石者遍佈，為一沙漠行星。古有液態之水，今則凝之為冰。大氣甚少，多為二氧化碳。地動不甚活躍，地表概於遠古出形，坑谷蕃甚，其奧林帕斯山及水手號峽谷者，皆為太陽系坑谷之最也。有衛星二，曰福波斯，曰得摩斯，皆名之於馬爾斯之子也。昔人以為有人居焉，今實察之，皆妄言也。美利堅人考之甚詳。凡著陸探測器者，曰維京，曰勇氣，曰機遇，曰鳳凰，曰好奇，曰洞察。而今有毅力號著陸，其攜儀器精蕃。

## 輿地
熒惑三十地方。各以希臘言、拉丁言名之。今由北圖南，姑列諸下。
縮圖|熒惑本亦具水，今多冰，鮮有流水。此水既涸，存者故道耳
*北海地方:地勢高，上覆以冰。熒惑之北極也。
*狄阿克里亞地方
*阿卡迪亞地方
*阿基達利亞海:本一海也，今涸。
*伊斯墨諾斯湖:本亦水域，今涸。故有客星犯此，生海嘯而易其地形。間有大河故道，參差其中。
*卡西烏斯地方
*刻布瑞尼亞地方
*亞馬遜地方
*塔爾西斯地方
*月沼
*歐克西亞沼
*阿拉伯地方
*大三角地方
*阿蒙蒂斯地方
*埃律西昂地方
*門農地方
*鳳凰湖
*科普剌塔斯地方
*珍珠灣
*示巴灣
*雅庇吉亞地方
*第勒尼安海
*埃俄利斯地方
*法厄同地方
*陶馬斯地方
*阿耳古瑞地方
*挪亞地方
*海拉斯地方
*波江地方
*南海地方

## 征引
漢中宗孝宣皇帝

**漢中宗孝宣皇帝**，諱病已，字次卿。以民避諱不便，易諱詢。征和二年生，祖戾太子據，父史皇孫進。

初生時，巫蠱之禍，祖父皆死，遂陷囹圄。時謂獄有天子氣，武帝令殺囚。廷尉監邴吉力保病已，得不死，次日武帝撤令。吉以女囚乳之。戾太子得雪，病已寄大母史良娣家。元鳳六年，娶許平君。

元平元年，昭帝崩，昌邑王賀立，旋廢。吉舉病已嗣。因霍光迎立，易諱詢，時年十九。

初即位，政事一決於光。上官太皇太后以為光幼女成君可以為后。帝念舊，詔求微時故劍，朝臣議決立許平君為后。光妻顯不歡，本始三年殺許皇后。光使帝不咎。次年立霍成君為后。

地節二年霍光死，帝親政。收霍氏權，諸霍懼，謀變，事敗滅族，霍皇后廢。

帝嘗為黔首，知百姓疾苦。為政勤儉，嚴大臣而寬百姓。重民命，廢苛法。

於外恩威並施。神爵元年，先零羌與諸羌借匈奴兵攻漢。帝以趙充國、許延壽出金城，破之。留充國屯田。二年五月，諸羌殺首領楊玉、猶非等，降漢。帝置金城屬國，撤還屯田。匈奴內亂，甘露三年，呼韓邪單于親至五原塞請為漢藩，北邊始寧。

宣帝間，吏稱其職，民安其業，史曰：「孝宣之治，信賞必罰，文治武功，可謂中興。」後人稱昭宣二朝為昭宣之治。

太子嘗上言宜用儒生，帝斥曰：「漢家自有制度，本以霸王道雜之，奈何純用德教，用周政乎？亂我家者，必太子也。」唯太子乃許皇后所出，得不廢。

黃龍元年崩，葬杜陵。太子奭嗣。

## 家屬

*父 史王孫 進

*后 漢孝宣許皇后
**女 漢館陶公主 施
**子 漢高宗孝元皇帝 奭
*后 漢孝宣霍皇后
*后 漢孝宣王皇后
*妃 漢孝宣張婕妤
**子 漢淮陽憲王 欽
*妃 漢孝宣衛婕妤
**子 漢楚孝王 囂
*妃 漢孝宣公孫婕妤
**子 漢東平思王 宇
*妃 漢孝宣戎婕妤
**子 漢中山哀王 竟

## 據
*《漢書·宣帝紀》
諸葛亮

**[[漢]]丞相武鄉候諸葛亮**，字**孔明**，號**臥龍**，又號**伏龍**，諡**忠武**，琅琊郡陽都人，漢司隸校尉豐後也，光和四年生。

早孤，從父元將亮及弟均之官。與荊州牧劉表有舊，往依之，亮躬畊隴畝，好爲《梁父吟》。身長八尺，每自比於管仲、樂毅。

時劉備屯新野。徐庶謂備，曰：「諸葛孔明者，臥龍也。將軍宜枉駕顧之。」由是備詣亮，凡三往，乃見。與亮情好日密。劉表卒，琮聞曹操來征，遣使請降。備在樊聞之，率其眾南行。亮從至夏口，曰：「事急矣，請奉命求救於孫將軍。」時孫權擁軍在柴桑，亮說權。權大悅，即遣周瑜、程普、魯肅等水軍三萬，隨亮詣備，并力拒曹操。操敗於赤壁，引軍歸鄴。備遂收江南，以亮爲軍師中郎將。

建安十六年，劉璋迎備，使擊張魯。亮與關羽鎮荊州。備自葭萌還攻璋，亮與張飛、趙雲等率眾泝江，分定郡縣，與備共圍成都。成都平，以亮爲軍師將軍，署左將軍府事。備外出，亮常鎮守成都，足食足兵。

二十六年，劉備即帝位。策亮爲丞相錄尚書事，假節。張飛卒後，領司隸校尉。章武三年春，備於永安病篤，召亮於成都，屬以後事。建興元年，封亮武鄉侯，開府治事，領益州牧。政事無巨細，咸決於亮。

南中諸郡，並皆叛亂，亮以新遭大喪，故未便加兵，且遣使聘吳，因結和親，遂爲與國。三年春，亮率眾南征，其秋悉平。軍資所出，國以富饒，乃治戎講武，以俟大舉。五年，率諸軍北駐漢中。遂行，屯於沔陽。六年春，揚聲由斜谷道取郿。亮身率諸軍攻祁山，戎陣整齊，賞罰肅而號令明，關中響震，魏命張郃拒亮，亮使馬謖督諸軍在前，與郃戰於街亭。謖違亮節度，爲郃所破，亮拔西縣千餘家，還於漢中，戮謖以謝眾。上疏：「請自貶三等，以督厥咎。」於是以亮爲右將軍，行丞相事，所總統如前。冬，亮復出散關，圍陳倉，曹真拒之，亮糧盡而還。魏將王雙追亮，亮與戰，破之，斬雙。七年，亮遣陳式攻武都、陰平，亮自出至建威，遂平二郡。詔復丞相。九年，亮復出祁山，以木牛運，糧盡退軍，與魏將張郃交戰，射殺郃。十二年春，亮悉大眾據武功五丈，分兵屯田，爲久住之基，百姓安堵，軍無私焉。相持百餘日。其年八月，亮疾病，卒於軍，時年五十四，贈丞相武鄉侯印綬，諡爲忠武侯。亮子瞻，嗣爵。

## 據
* 《三國志》【蜀書】【諸葛亮傳】
## 兼查
*評諸葛亮
諸葛瞻

**漢武鄉侯諸葛瞻**字**思遠**，丞相亮子也，建興五年生。年十七，尚公主，拜騎都尉，後為羽林中郎將、侍中、尚書僕射，加軍師將軍。瞻工書畫，彊識念，蜀人追思亮，咸愛其才敏。每朝廷有一善政佳事，雖非瞻所建倡，百姓皆傳相告曰：「葛侯之所為也。」是以美聲溢譽，有過其實。

景耀四年，為行都護衛將軍，與輔國大將軍南鄉侯董厥並平尚書事。

六年冬，魏征西將軍鄧艾伐蜀，自陰平由景谷道旁入。瞻督諸軍至涪停住，前鋒破，退還，住綿竹。艾遣書誘瞻曰：「若降者必表為琅邪王。」瞻怒，斬艾使。遂戰，大敗，臨陣死，時年三十七。

干寶曰：瞻雖智不足以扶危，勇不足以拒敵，而能外不負國，內不改父之志，忠孝存焉。西晉《泰始起居注》曰：諸葛亮在蜀，盡其心力，其子瞻，臨難而死義，天下之一善也。

## 家屬
*父 諸葛亮
*母 黃氏
**子 諸葛尚 瞻長子，年十八與瞻同殉涪
**子 諸葛京 隨諸葛顯遷河東，仕晉為郿令，官至江州刺史
**子 諸葛質，清人張澍所言，為新興王恂使夷帥，安恂於南中，《三國志》無此人

## 據
*《三國志·蜀書·諸葛瞻傳》
魏文帝

**魏高祖文皇帝**，諱**丕**，字**子桓**，中平四年冬生於沛國譙。武王操同武宣卞后嫡長子。建安十六年為五官中郎將、副丞相，廿二年立為魏世子，廿五年魏武王薨，丕嗣為魏王，逼漢獻帝禪位，改國號**魏**，曰：「舜禹之事，吾知之矣。」

黃初二年，詔令十萬口郡國年舉孝廉一人。修孔廟，封孔子之後宗聖侯。五年復太學，設五經穀梁博士。六年，立叡為太子，召曹真、陳群、司馬懿囑託後事，同年崩，葬首陽陵。

帝幼好文學，擅騎射擊劍，長於詩、賦、批評。與其父魏武帝操，弟陳思王植並稱三曹。今存魏文帝集二卷。亦著有《典論》，今僅存其《論文》。

## 家屬
*父 魏太祖武皇帝 操
*母 魏武宣皇后 卞氏

*妻 魏文昭皇后
**子 魏烈祖明皇帝 叡
* 魏文德皇后
*妾 李貴人
**子 魏贊哀王 協
*妾 潘淑媛
**子 魏北海悼王 蕤
*妾 朱淑媛
**子 魏東武陽懷王 鑒
*妾 仇昭儀
**子 魏東海定王 霖
*妾 徐姬
**子 魏元城哀王 禮
*妾 蘇姬
**子 魏邯鄲懷王 邕
*妾 張姬
**子 魏清河悼王 貢
*妾 宋姬
**子 魏廣平哀王 儼
劉琮

:劉琮亦為漢後主劉禪子之名，欲知其事，宜閱此。
**劉琮**，漢成武侯表子也。表病，兄琦舍江夏歸。附琮者張允等恐其見表而父子相感，更有托後之意，乃謂琦曰：「將軍命君撫臨江夏，其任至重。今釋眾擅來，必見譴怒。傷親之歡，重增其疾，非孝敬之道也。」遂遏於戶外，使不得見。琦流涕而去，人眾聞而傷焉。遂以琮為嗣。琮以侯印授琦。琦怒，投之地，將因奔喪作難。會曹操軍至新野，琦走江南。蒯越、韓嵩及東曹掾傅巽等說琮歸降。琮曰：「今與諸君據全楚之地，守先君之業，以觀天下，何為不可？」巽曰：「逆順有大體，強弱有定勢。以人臣而拒人主，逆道也；以新造之楚而禦中國，必危也；以劉備而敵曹公，不當也。三者皆短，欲以抗王師之鋒，必亡之道也。將軍自料何與劉備？」琮曰：「不若也。」巽曰：「誠以劉備不足禦曹公，則雖全楚不能以自存也。誠以劉備足禦曹公，則備不為將軍下也。願將軍勿疑。」

及操軍到襄陽，琮舉州請降，劉備奔夏口。操以琮為青州刺史，封列侯。蒯越等侯者十五人。乃釋嵩之囚，以其名重，甚加禮待，使條品州人優劣，皆擢而用之。以嵩為大鴻臚，以交友禮待之。蒯越光祿勳，劉先尚書令。初，表之結袁紹也，侍中從事鄧義諫不聽。義以疾退，終表世不仕，操以為侍中，其餘多至大官。

## 據
* 《後漢書‧袁紹劉表列傳第六十四‧下》
劉表

**漢成武侯劉表**字**景升**，山陽高平人，魯恭王之後也。身長八尺餘，姿貌溫偉。與同郡張儉等俱被訕議，號為「八顧」，詔書捕案黨人，表亡走得免。黨禁解，辟大將軍何進掾。

初平元年，長沙太守孫堅殺荊州刺史王叡，詔書以表為荊州刺史。時，江南宗賊大盛，又袁術阻兵屯魯陽，表不能得至，乃單馬入宜城，請南郡人蒯越、襄陽人蔡瑁與共謀畫。表謂越曰：「宗賊雖盛而眾不附，若袁術因之，禍必至矣。吾欲徵兵，恐不能集，其策焉出？」對曰：「理平者先仁義，理亂者先權謀。兵不在多，貴乎得人。袁術驕而無謀，宗賊率多貪暴。越有所素養者，使人示之以利，必持眾來。使君誅其無道，施其才用，威德既行，繈負而至矣。兵集眾附，南據江陵，北守襄陽，荊州八郡可傳檄而定。公路雖至，無能為也。」表曰：「善。」乃使越遣人誘宗賊帥，至者十五人，皆斬之而襲取其眾。唯江夏賊張虎、陳坐擁兵據襄陽城，表使越與龐季往譬之，乃降。江南悉平。諸守令聞表威名，多解印綬去。表遂理兵襄陽，以觀時變。

袁術與其從兄紹有隙，而紹與表相結，故術共孫堅合從襲表。表敗，堅遂圍襄陽。會表將黃祖救至，堅為流箭所中死，餘眾退走。及李傕等入長安，冬，表遣使奉貢。傕以表為鎮南將軍、荊州牧，封成武侯，假節，以為己援。

建安元年，驃騎將軍張濟自關中走南陽，因攻穰城，中飛矢而死。荊州官屬皆賀。表曰：「濟以窮來，主人無禮，至於交鋒，此非牧意，牧受吊不受賀也。」使人納其眾，眾聞之喜，遂皆服從。三年，長沙太守張羨率零陵、桂陽三郡畔表，表遣兵攻圍，破羨，平之。於是開土遂廣，南接五嶺，北據漢川，地方數千里，帶甲十餘萬。初，荊州人情好擾，加四方駭震，寇賊相扇，處處麋沸。表招誘有方，威懷兼洽，其奸猾宿賊更為效用，萬里肅清，大小咸悅而服之。關西、兗、豫學士歸者蓋有千數，表安尉賑贍，皆得資全。遂起立學校，博求儒術，綦母闓、宋忠等撰立《五經》章句，謂之《後定》。愛民養士，從容自保。

及曹操與袁紹相持於官渡，紹遣人求助，表許之，不至，亦不援曹操，且欲觀天下之變。從事中郎南陽韓嵩、別駕劉先說表曰：「今豪桀並爭，兩雄相持，天下之重在於將軍。若欲有為，起乘其敝可也；如其不然，固將擇所宜從。豈可擁甲十萬，坐觀成敗，求援而不能助，見賢而不肯歸！此兩怨必集于將軍，恐不得中立矣。曹操善用兵，且賢俊多歸之，其勢必舉袁紹，然後移兵以向江漢，恐將軍不能禦也。今之勝計，莫若舉荊州以附曹操，操必重德將軍，長享福祚，垂之後嗣，此萬全之策也。」蒯越亦勸之。表狐疑不斷，乃遣嵩詣操，觀望虛實。謂嵩曰：「今天下未知所定，而曹操擁天子都許，君為我觀其釁。」嵩對曰：「嵩觀曹公之明，必得志於天下。將軍若欲歸之，使嵩可也；如其猶豫，嵩至京師，天子假嵩一職，不獲辭命，則成天子之臣，將軍之故吏耳。在君為君，不復為將軍死也。惟加重思。」表以為憚使，強之。至許，果拜嵩侍中、零陵太守。及還，盛稱朝廷曹操之德，勸遣子入侍。表大怒，以為懷貳，陳兵詬嵩，將斬之。嵩不為動容，徐陳臨行之言。表妻蔡氏知嵩賢，諫止之。表猶怒，乃考殺從行者。知無他意，但囚嵩而已。

六年，劉備自袁紹奔荊州，表厚相待結而不能用也。十三年，曹操自將征表，未至。八月，表疽發背卒, 年六十七。在荊州幾二十年，家無餘積。二子：琦、琮。

## 據
*節錄《後漢書‧袁紹劉表列傳第六十四‧下》
*《蔡中郞集‧劉鎭南碑》
群 (代數)

**群**者，抽對稱性之象，今代數學之本也。起之者，挪威國疇人阿貝爾也；光之者，法國疇人伽羅瓦耳。

## 定義
**群**，三元之組也，曰集「天」、運算「乘」、元「幺」者，合：

* 幺，天之元也。（非空性）
* 乘，映射也，二元運算于天也。蓋：凡天之元甲乙者，有二元之組甲乙，映以乘于丙者，亦天之元也。（封閉性） 今凡甲乙映以乘于丙者，甲乙得丙記之。又記，丙，甲乙之積也。
* 凡天之元甲乙丙者，甲乙之積與丙之積，同甲與乙丙之積之積。（結合性）
* 夫幺，凡天之元甲者，幺甲同甲幺，亦同乎甲之己身。（幺存性）
* 凡天之元甲者，其必有天之元甲丅，使甲甲丅同甲丅甲，均積作幺，稱甲丅以甲之逆也。（逆存性）

凡合上律三元組者曰群。常稱集「天」為群，運算、幺，略而不表也。又若：

* 凡群天之元甲乙者，甲乙必同乙甲。（交換性）

稱交換群，又，阿貝爾群。

上文易拉丁字述之從下：

群，三元之組，曰 (G,\circ,e) 者，合：

* e，G 之元也。（非空性）
* \circ，映射也，二元運算于 G 也。蓋：凡 a,b\in G，有二元之組 (a,b)，映以 \circ 于 c\in G 也。（封閉性）
* 凡 a,b,c\in G，有 a(bc)=(ab)c。（結合性）
* 夫 e，凡 a\in G，有 ae=ea=a。（幺存性）
* 凡 a\in G，其必有  a^{-1}\in G，使 aa^{-1}=a^{-1}a=e。（逆存性）

凡合上律三元組者曰群。常稱集 G 為群，\circ、e，略而不表也。又若：

* 夫群 G，凡 a,b\in G 者，必有 ab=ba。（交換性）

稱交換群，又，阿貝爾群。

## 例
* 整數集合其加法，交換群也，取幺以數〇。
* 整數集合其乘法，非群也。蓋若為群，取幺無非數一耳，而二無可逆者。
* 偶數集合其加法，非群也，蓋無幺取耳。
* 「負一，〇，一」合整數常加之法，非群也，蓋一一之積無存與此耳。合模三同餘而加之法，群也。

* 整數集，合運算以凡甲乙，得積甲乙之合又自增以一（x\circ y=x+y+1）者，交換群也，取幺以負一，又取逆以負二減之（x^{-1}=-2-x），合也。
* 可逆矩陣合其乘法，群也。然非交換群耳。
* 四元數合其乘法，群也。然非交換群耳。

## 註
交換日記

**交換日記**者，數人自書日記，後相閱批之，以增情誼。其風嘗盛於一九九零年間，行乎日本女學生中，今則多為女子或男女相戀者行焉。

臺灣漫畫家張妙如、徐玫怡二人承此風共著書曰《交換日記》。斯見諸日本動漫人物者數，如《最終兵器彼女》之修次千瀨者也。
域 (代數)

**域**，或曰**體**者，有四則之代數結構也。 

## 定義
**域**，集也，合加乘二法，交換環也。且有
*集去零，合乘法，交換群也。
甲減乙者，甲加負乙也；甲除乙者，甲乘乙逆也，然乙必非零耳。

## 例
*分數，實數，複數，皆域也。
*四元數非域，蓋其乘法不合交換律耳。
*素數之同餘集，域也；合成數之同餘集，非域也。

## 註
環 (代數)

**環**者，有加乘二法之代數結構也。

## 定義

**環**者，集也，有加乘二法（「+ ，×」），合：
* 集合加者，交換群也，有單位元曰「零」。
* 集合乘者，半群也，即守封閉性與結合律。
** 甲乙之積乘丙，同乎甲乘乙丙之積也（「(x × y) × z = x × ( y × z)」），曰結合律。
* 甲乘乙丙之和，同乎甲乙之積加甲丙之積；甲乙之和乘丙，同乎甲丙之積加乙丙之積，曰分配律。（「x × ( y + z ) = x × y + x × z; (x + y) × z = x × z + y × z」）
可得證，物乘「零」同乎「零」乘物，皆「零」也（「x × 0 = 0 × x = 0」）。

* 今所究者，多有乘法單位元曰「一」，且凡物乘「一」或物乘以「一」，皆為己（「1 o x = x o 1 = x」）。

若乘法合交換律者，曰**交換環**。交換環而非零物皆有乘法逆者，曰域。

## 例
* 整數合加乘，交換環也。
* 方陣合加乘，環也。然非交換環耳。
* 四元數，環也。然非交換環耳。
* 同餘集，交換環也。
* 多項式集，交換環也。

## 註
坤輿

古人云**坤輿**者，近人謂之**地球**。列日局行星之中，環日而行，其次居三，唯此有生民宅焉。其上化育萬物，品類蕃庶，奚啻百萬。推其所以，蓋由養氣氤氳，升浮於地表十公里之上，結為臭氧，障蔽紫外線之酷烈，由是萬物免於焦灼之害也。曆象家紀以符號，其形如左：。

## 撰德
地體渾圓如丸。其赤道周約四萬有七十五公里，兩極周約三萬九千九百四十公里又十分之六，去日約一億五千萬公里。其運軸自旋，一晝夜歷十二時辰，是為一日；復循軌繞日，一周凡三百六十五日，謂之公轉。有衛星一，曰月。

若以周天度數縱橫界畫經緯，一周凡三百六十度，每度當中國二百五十里。地表水陸相錯，海居十之七有奇，陸不及十之三。

若循經直剖觀之，則北極居上，南極居下。赤道環束其中，乃日馭正照之所。自赤道南北各二十三度二十八分，為黃道之限，寒溫漸得其平；復向南北各四十三度四分，名曰黑道，去日愈遠，凝陰冱結，是為南北冰海。

若循緯橫剖俯視，則兩極樞紐居中。其外二十三度二十八分，為黑道；再外四十三度四分，為黃道之限；復外二十三度二十八分，赤道環之。

## 地理

檔案:地球圖東半球.jpg|臚列亞、歐、非、澳四大洲
檔案:地球圖西半球.jpg|具載南北亞美理駕


### 山
大地之土，環北冰海而生，披離下垂如肺葉，參差錯落，不一其形。今分之為七：曰亞細亞洲、曰歐羅巴洲、曰阿非利加洲、曰南北亞美利加洲、曰大洋洲、曰南極洲。

亞細亞者，北極冰海，東瀕大東洋，南臨小西洋，西極諸回部，西南抵黑海。於七大洲中，幅員最廣。

歐羅巴者，亞細亞西北之一隅也。海陸交錯，曲折入腹，其廣袤不及亞細亞四分之一。然列國林立，就其大者言之，約十餘邦。

阿非利加者，在亞細亞之西南，當羅經坤申之位。東、西、南三面皆瀕大洋，北界兩海。古唯陸峽一線與亞細亞相連，今已鑿為運河矣。其地廣袤，約當亞細亞之半。

南北亞美利加者，在地球西半，與前三大陸不相屬。本分為南、北兩土，中以地頸相連，後亦鑿為運河。北美洲北界直抵冰海，西北一隅與亞細亞東北角相望，中隔海峽僅數十里；東隔大西洋與歐羅巴遙對；西瀕太平洋，越洋直抵亞細亞之東，始達彼岸。

其中南美洲，北與北美洲相接，極南盡處已近南冰海。南北二土合算，廣袤與亞細亞相埒。其地自剖判以來，隔絕殊域，至明中葉，歐羅巴人始探得之。

大洋洲者，在亞細亞之東南，主有澳大利亞、新西蘭諸地。其廣不及諸洲，而巨於列島。

南極洲者，在地球極南之端。

總觀諸陸，皆自北極紛披下垂。赤道之南，徒見島嶼星布，再南則汪洋浩淼，至南極始復見大洲也。

### 海
土之外皆海也。一水汪洋，誰為界畫，特就各洲之形勢，強判為五：曰太平洋、曰大西洋、曰印度洋、曰北冰洋、曰南冰洋。

太平洋者，起亞洲之東，迄美洲之西。以其波濤恬夷，故得是名。洋面廣袤，為五洋之冠，蓋環繞地球之半矣。

大西洋者，界乎歐、非二洲之西，與美洲之東。脩廣不一，袤延遠者踰萬里，近者不及萬里。

印度洋者，北迄亞洲，東接澳洲，西抵非洲。緣印度居中，南望皆海，因以名之。即中土所謂西洋、南洋也。

北冰洋者，亞、歐、北美三洲北境環拱之。沿岸千百里，霜雪凝結，玄冰不解。

南冰洋者，瀕南極洲。氣候類北冰洋，而寒威尤烈。

亞洲有阿拉伯海及紅海，皆印度洋之分派；歐洲有地中海、黑海、波羅的海，皆大西洋之分派。至若亞洲西境之鹹海、裡海，則迥然內滙，不通巨海，蓋本內陸大澤，徒冒海名耳。

## 據

### 出典
* 〔清〕徐繼畬《瀛寰志略》
阮氏

**阮**氏，出偃姓，黃帝時賢皋陶後也，同宗有諸嬴。初居涇水，商封阮國。文王興周，北滅其國，國人流散，約以國號為氏。亦有石氏改阮氏者。陳天康元年，有阮卓為新安王府記室參軍，隨府轉翊右記室，帶撰史著士。及平歐陽紇，交址夷獠往往聚為寇抄，卓奉使招慰，後越南有阮氏。故華越諸阮，當為一家。又越南嘉定阮氏成王業者，改阮福氏，以為國姓，以區別諸阮。蓋阮系越南大姓，俯拾皆是。

## 名士

秦將阮翁仲

漢建安七子阮瑀

魏晉竹林七賢阮籍、阮咸

陳阮卓

清兩廣總督阮元

民國名伶阮玲玉

### [[越南]]

西山三阮諸王

阮肇祖淦

阮太祖潢

胡志明（本名阮必成）

分類:姓氏
嶺南

**嶺南**，五嶺之南也，今兩廣之地。五嶺者，越城、都龐、萌渚、騎田、大庾也。秦始皇帝遣屠雎、任囂等諸將征伐百越，修靈渠，置四郡，始為華夏之屬。後趙佗據險立國，國號曰南越，以為漢藩。四傳而國亂，漢武帝發兵平之，置九郡，屬交趾。後改交州刺史部。三國屬吳，晉分廣、交諸州，南朝多有分。

及隋復一統天下，罷諸郡，有允、廣、邕諸州。唐置嶺南道，開元置嶺南五府經略。後交趾脫華，自立其國。宋屬廣南東、廣南西路。

元分屬湖廣、江西行中書省。明清屬廣東、廣西。今屬廣東省、海南省、廣西壯族自治區、香港、澳門特別行政區。

產珠名鎮，天下至二皆嶺南，曰合浦、曰大步。

有城市如廣州、桂林、南寧、香港、潮州、汕頭、佛山、湛江、欽州等。廣東之漢人分有粵、客家、閩三民系，廣西之漢人亦有官話民系且為主流。亦有壯、京、苗諸族。漢方言含官話、粵、客、閩南、潮、平話。

氣候屬亞熱帶，四時雨雨。六月海運。
韓

**韓**，戰國七雄也。韓之先與周同姓。後事晉國，得封於韓原，曰韓武子，武子後三世有韓厥，以封為氏。至韓康子，與趙襄子、魏桓子三家分晉而立國。至景侯虔六年，與趙、魏俱得列為諸侯。初都陽翟，及滅鄭，遷新鄭。

釐侯用申不害，韓小康。然韓地少，列強包圍，無可拓展。韓軍力弱，常為侵凌。戰國七雄中先亡，於秦王政十七年為秦潁川郡。

## 韓世系

韓武子萬

韓賕伯

韓定伯簡

韓獻子厥

韓宣子起

韓貞子須

韓簡子不信

韓莊子庚

韓康子虎

韓武子啟章

韓景侯虔

韓烈侯取

韓文侯

韓哀侯

韓懿侯若山

韓昭侯武

韓宣惠王

韓襄王倉

韓釐王咎

韓桓惠王

韓廢王安

亡於秦
鯨海

**鯨海**，今多稱**日本海**，朝鮮稱**東海**，在西太平洋，日本之西、庫頁島之南、寧古塔之東。方九十七萬又八千公里，極深三千七百四十有二米。魚獲甚豐。其沙具磁性，海下藏石油、天然氣等，故海中之島為周圍所爭。海有六口，北以間宮海峽通鄂霍茨克海；東以宗谷海峽、津輕海峽通太平洋；南以關門海峽出瀨戶內海；西以對馬海峽、朝鮮海峽通東海。

其東日本，西則朝鮮半島，北接俄羅斯。
千葉縣

**千葉縣**，日本國一縣也，在本州東，屬關東地方。西臨東京都，故東京施設，多位於此，人皆視為首都圈内。千葉縣廳（縣政府）設於千葉市。所轄成田市有成田國際機場，是為大者。

## 政區
### 市

* 千葉市：中央區、花見川區、稻毛區、若葉區、綠區、美濱區
* 銚子市、市川市、船橋市、館山市、木更津市、松戶市、野田市、茂原市、成田市、佐倉市、東金市、旭市、習志野市、柏市、勝浦市、市原市、流山市、八千代市、我孫子市、鴨川市、鎌谷市、君津市、富津市、浦安市、四街道市、袖浦市、八街市、印西市、白井市、富里市、南房總市、匝瑳市、香取市、山武市、夷隅市、大網白里市

### 町村
* 印旛郡
** 酒酒井町、榮町
* 香取郡
** 神崎町、多古町、東庄町
* 山武郡
** 九十九里町、芝山町、橫芝光町
* 長生郡
** 一宮町、睦澤町、長生村、白子町、長柄町、長南町
* 夷隅郡
** 大多喜町、御宿町
* 安房郡
** 鋸南町

## 它典
* 千葉縣政府

分類:關東地方區劃‎
佛教

**佛教**，佛陀之教也。佛陀本梵文，意曰覺者。印度有喬達摩·悉達多者，本王室貴冑，見民間多苦，遂棄妻子，苦行終日。年三十五覺明道理，出而教世人，佛教由是始。今其徒三億，與基督教、回教並稱三大也。
## 沿革
古者，印度婆羅教大盛，以種姓定人之高下。喬達摩·悉達多，本釋迦淨飯王子也，出遊見世情多苦，乃棄妻子，苦行修道。年三十五悟得真道，乃教人世間無常，當積善以超六道，得極樂，號曰釋迦牟尼，意即釋迦族之賢哲也。傳教四十九年，其徒眾多，四出傳其言行，以渡世間。摩揭陀國孔雀朝阿育王霸印度而從其教，乃定經典、作法輪。佛教由是廣被四方。

佛教本無論神者，多弘佛陀修身原旨，使得渡化。佛涅槃後百年，教分二部，上座、大眾也。上座部之法多南傳，仍道修身，以成阿羅漢，以其渡一人也，曰小乘。大眾部之法多北傳，道助人行善，以成菩提薩埵，入世更渡人，曰大乘。此二者，佛教之大宗也。小乘以世有一佛，傳於斯里蘭卡、緬甸、泰國；大乘以世皆可成佛，傳於中國、日本、朝鮮、越南。

其後有大乘教者，取古婆羅教咒法瑜伽，謂佛教真義艱奧難道，必以密法傳人，乃有密教，唐時開元三大士傳至中華，後東傳朝鮮、日本。吐蕃赤松德贊時傳於西藏，復北傳蒙古、滿洲。

近世交通暢盛，佛教始傳於歐美。反以印度佛教微，而漢傳者顯矣。
## 教義
佛教之義，出於婆羅門。以有輪迴，人生於其中不可免。而佛所教者，超之也。雖部派各演，而義之始者，不離四諦。

四諦者，苦、集、滅、道。苦者，無常也，世間一切法，生滅遷流，剎那不住。集者，因果也。世有三毒，人欲也，曰貪、嗔、痴。此三毒而種業，業種而有果報。報者成苦也。滅者，以人處輪迴之間，身死而不亡，復入人世，苦集交煎，可以避者，出於六道，是滅諦也。道者，以出六道，須得修身，以戒、定、慧為三學。自四念處及八正道，共三十七道品而得達涅槃，超於輪迴，證得阿羅漢。此皆佛陀親傳之法，要在滅苦也。

大乘教立，以世間苦樂本是空，即佛陀羅漢不免。故以知空性，修六波羅蜜，歷三阿僧祗劫，人人得以成佛。旨在成菩提薩埵，誓渡眾生。
## 派別

佛教派別列如下：
*佛教
**上座部佛教
**大乘佛教
***印度大乘佛教
****空宗
****唯識宗
***漢傳佛教
****三論宗
****天台宗
****華嚴宗
****禪宗
****淨土宗
****南山宗
****一向宗
****真言宗
****日本天台宗
****淨土真宗
***藏傳佛教
****格魯派
****薩迦派
****寧瑪派
****噶舉派
## 影響
佛教廣佈於東亞，古來多銘刻雕像。傳入中夏，相通於儒道，發明於文學者亦多。初佛入於中國，黃老道之流學而成道教。至於唐世，以佛法為詩文者多矣。傳於日本亦如是焉。近世西傳，以美國為例，徒百五十萬，其國中居第四。論者以佛教多言施予，少談神學，得其入世焉。
## 經典
*佛經
## 引據
釋迦牟尼

**釋迦牟尼**佛，本名**喬達摩·悉達多**，古天竺釋迦族人，迦毗羅衛國太子，佛教之鼻祖也。

天竺十六國之世，淨飯王取天示國公主曰大幻化夫人，生悉達多太子。

是時，有仙人曰阿私陀者往謁王。迄于王宮，喜而復悲，王奇之。仙人謂王曰：「此子殊勝相，必成正覺道、實智慧。然吾今將老死，不得聞其法，是故自歎。」王聞之不悅。

太子年既長大，王築宮三所，又妻之耶輸陀羅公主，晝夜以娛樂之，欲止其出家之意也。年廿九，生子曰羅睺羅。是時，太子出遊園林，見耕人、農夫、老病死者，乃極生憐愍心，慨然長嘆。又聞出家人語沙門道，乃棄世而從之，修梵行。

年三十五，居菩提伽耶，于菩提樹下長座七日，悟得三明四諦，乃證得無上正等正覺，是爲佛陀世尊。

佛法既成，適鹿野苑，以苦、集、滅、道四聖諦告五比丘。比丘聞道，稽首禮佛，是爲僧團之濫觴。由是說法住世四十有五年，居舍衛國祇樹給孤獨園等處，度化衆生。父淨飯王、子羅睺羅等，聞佛法，亦以世尊爲師。

年八十，偕弟子衆至毘舍離國，于拘尸那揭羅城外娑羅雙樹下涅槃。遺訓曰：「自洲以自依、法洲以法依、不異洲不異依，謂內身身觀念住，精勤方便，正智正念，調伏世間貪憂。」

## 十大弟子

;舍利弗
:智慧第一。
;大目犍連
:神通第一。
;大迦葉
:頭陀第一。或曰摩訶迦葉。增一阿含經三曰：「十二頭陀難得之行，所謂大迦葉比丘是。」
:玄應音義二十四曰：「梵言迦葉波。迦葉，此云光。波，此云飲。」慧苑音義上曰：「迦葉，具云迦攝波，此曰飲光，斯則一家之姓氏。」
;須菩提
:解空第一。
;富樓那
:說法第一。
;摩訶迦旃延
:論義第一。
;阿那律
:天眼第一。
;優波離
:持律第一。
;羅睺羅
:密行第一。在胎六年，生於成道之夜。年十五出家，舍利弗為和上，而彼為沙彌，逐成阿羅漢果。
:後於法華會上迴於大乘，受蹈七寶華如來之記別。且以生於阿修羅王障蝕月，故曰羅睺羅。
;阿難
:多聞第一。或曰阿難陀，斛飯王之子也。生於佛成道之夜，佛壽五十五，年廿五出家，從侍佛陀廿五載，受持一切佛法。
:見中阿含第八侍者經，智度論三，文句二之上，阿彌陀經慈恩疏上。增一阿含經三曰：「我聲聞中，第一比丘，知時明物，所至無疑，所憶不忘，多聞廣遠，堪忍奉上，所謂阿難比丘是。」

## 據
* 《佛所行讚》
* 《雜阿含經·三七九·轉法輪經》
* 《雜阿含經·六二七》
萌

**萌**，草之初生，事之肇始也。《說文》曰：「草芽也。」《博雅》云：「始也。」

## 衍生
及至當世，日本有好漫畫、動畫者，以「萌」言動漫人物，用彰愛慕之意。後漢、英諸語，亦俗作如是用矣。

## 兼查
*可愛
回教

**回教**，正名**伊斯蘭教**，與佛教、基督教並列當世三大教，肇自先知穆罕默德錄安拉之言，授啟弟子，遂成古蘭經，今廣播五洲，千四百年矣。奉之者，因曰回教徒，自名穆斯林，意信服者。奉真主、天使、聖人、經典、前定、末日之六大信仰，而其經典則以《古蘭》為之至上者也。今存者多遜尼、什葉兩派，小門別類亦有之。禮拜之所，曰清真寺。
## 釋義
回民謂之伊斯蘭教也。伊斯蘭者，典出阿拉伯語，謂訓順，謂信徒順主，敬從其示，擯棄他神，身體力行也。

## 五功

「五功」者，回教修行持之道也，所以順從真主、彰表虔信也。 

一曰「念功」。時時誦言「萬物非主，唯有真主，穆罕默德乃真主之使。」而後閱古蘭經，以感聖啟。 

二曰「拜功」。其徒于晨、晌、晡、昏、宵五時日必行禮拜之體，面天房之向，敬叩嚴躬，兼誦經文。會要節隆典，則齊聚回觀，盛拜之。 

三曰「課功」。教義，其徒如觌貧難，宜慨然出金濟之。此義後成輸稅之法也。 

四曰「齋功」。按其曆，九月行齋，日始至於日夕不得飲食，禁卻玩娛，潛心修功。 

五曰「朝功」。其徒便若，一生必至麥加天房一回也。
古蘭經

《**古蘭經**》，一譯《**可蘭經**》，回教至聖經書也。凡三十卷百十四章六千二百三十六節。教徒以爲先知穆罕默德所集錄主之真言。古蘭者，誦、吟也。奉教者以其出真主，故誦必大食語，即阿剌伯語。至於伊朗、中國，或者以波斯語誦之。

## 彙編
古蘭降示之初，未立文書，皆倚口傳，經以吉卜利勒降示穆聖「願主福安之」曰：「汝舌勿顫，以致吟誦倉猝。集合并吟誦此降示，固吾之任也。吾吟誦之時，汝當靜聽吾之所誦。爾後釋之，固吾之任也。」

由是先知之時，默記成風，莫分男女，皆時習之，久之，遂出經師以解惑授業。

其教既立，皈依者漸眾，則口傳不足以彌眾望，穆聖遂遴選眾徒得心力者，納經於文，始有編集焉。然時以紙貴，不可多得，多以木板，石片，棗葉，畜皮，肩胛骨為之。

穆聖「願主福安之」歸真，哈里發艾布·伯克爾討平異教，征戰他邦，於時經師多有傷亡者，伯克爾患古蘭之斷絕，遂令哈菲茲宰德·本·薩比特編彙成冊，眾以宰德素有清望，故任之。復加三人協輔之者，曰烏巴葉，曰奧斯曼，曰阿里。

古蘭之彙編，多據兩處，其一曰眾人之所誦者，其二曰弟子所錄者，既彙之，必加勘，文不對口者并不存，經曰：「吾確已降示教誨，吾固為教誨之護法者。」

修典既成，宰德謄之於紙而獻伯克爾，伯克爾崩，奧馬爾繼之，奧馬爾崩，其女哈福塞繼之，是為古蘭諸本之最古者，曰「穆斯哈福」。

## 定本

自初本定稿以降數年，天方之疆倍之，教徒之眾亦倍之，惟言語不通，無以揚正理，公元六四五年，敘利亞，伊拉克二地以釋經之道不同，幾相侵攻，督軍侯宰法急奔歸京，報之於奧斯曼，奧斯曼聞之，命速取初本，仍以薩比特主修，三人輔之，言語以麥加古萊氏音為正音，復立章節之先後，既成，盡焚古蘭諸異本，以彌分歧，是為奧斯曼定本
### 章节
古蘭經，章一百一十四，曰「蘇勒」。今二分：其一曰麥加篇，凡八十有六；其二曰麥地那篇，凡二十有四。麥加章多短小，而麥地那章多綿長。前者多敘神明之事，而後者多立律法格式，教眾圖吟詠之利。分古蘭三十卷，復四分各卷，曰「魯卜阿」，半分則曰「尼斯夫」，仨一則曰「蘇勒斯」。復以一節為「阿耶」。
古蘭經文多雜而無序，由是多有詬病，然諸教眾以神明之意不可更故，卒無大修，定本以長篇置首，短篇置尾，獨「開端章」短而前列，甚為穆斯林所重。

### 譯本
古蘭經本無譯本，四海經文咸同，久之，或有以波斯，拉丁文譯之者。
古蘭漢譯諸本，以馬復初本最古，今存五卷，姬覺彌修漢譯古蘭經，為愛儷園本，王靜齋三譯古蘭，今具甲乙丙三種，以丙本為嘉。復有劉錦標修可蘭經漢譯附傳，楊敬修成古蘭經大義，時子舟撰古蘭經國語譯解云云。雲南馬堅，博通中阿，復善波斯文，英文，譯古蘭經最嘉，為今世通行本。沙特阿拉伯所印漢譯亦從堅譯。

## 諸章
傳曰先知先居麥加，後麥地那時得真言。故經分麥加、麥地那二部。

章節阿拉伯文西文注音漢文
1al-Fātiḥah開端
2al-Baqarah黃牛
3ʾĀl ʿImrān儀姆蘭之族
4an-Nisāʾ婦
5al-Māʾidah筵
6al-ʾAnʿām畜
7al-ʾAʿrāf高處
8al-ʾAnfāl戰利
9at-Tawbah懺悔
10Yūnus優努斯
11Hūd呼德
12Yūsuf優素福
13ar-Raʿd雷霆
14ʾIbrāhīm易卜拉欣
15al-Ḥijr石谷
16an-Naḥl蜜蜂
17al-ʾIsrāʾ夜行
18al-Kahf山洞
19Maryam麥爾彥
20Ṭā-Hā塔哈
21al-ʾAnbiyaʾ眾先知
22al-Ḥajj朝覲
23al-Muʾminūn信士
24an-Nūr光明
25al-Furqān繩墨
26ash-Shuʿarāʾ眾詩人
27an-Naml蟻
28al-Qaṣaṣ故事
29al-ʿAnkabūt蜘蛛
30ar-Rūm羅馬人
31Luqmān魯格曼
32as-Sajdah稽首
33al-Aḥzāb同盟軍
34Sabaʾ賽伯邑
35Fāṭir創造者
36Yā-Sīn雅辛
37aṣ-Ṣāffāt列班者
38Ṣād薩德
39az-Zumar行伍
40Ghāfir赦宥者
41Fuṣṣilat奉綏來特
42ash-Shūrā協商
43az-Zukhruf金飾
44ad-Dukhān煙霧
45al-Jāthiyah屈膝
46al-ʾAḥqāf沙丘
47Muḥammad穆罕默德
48al-Fatḥ勝利
49al-Ḥujurāt寢室
50Qāf戛弗
51adh-Dhāriyāt播種者
52aṭ-Ṭūr山岳
53an-Najm星宿
54al-Qamar月
55ar-Raḥmān至仁主
56al-Wāqiʿah大事
57al-Ḥadīd鐵
58al-Mujādilah辯訴者
59al-Ḥashr放逐
60al-Mumtaḥanah試煉諸女
61aṣ-Ṣaff列陣
62al-Jumuʿah聚禮
63al-Munāfiqūn偽信者
64at-Taghābun相欺
65aṭ-Ṭalāq離婚
66at-Taḥrīm禁戒
67al-Mulk國權
68al-Qalam筆
69al-Ḥāqqah真災
70al-Maʿārij天梯
71Nūḥ努哈
72al-Jinn精靈
73al-Muzzammil披褐者
74al-Muddaththir覆被者
75al-Qiyāmah復活
76al-ʾInsān人
77al-Mursalāt天使
78an-Nabaʾ消息
79an-Naziʿāt急掣
80ʿAbasa皺眉
81at-Takwīr黯黮
82al-Infiṭār破裂
83al-Muṭaffifīn稱量不公
84al-Inshiqāq綻裂
85al-Burūj十二宮
86aṭ-Ṭāriq長庚星
87al-ʾAʿlā至尊
88al-Ghāshiyah大災
89al-Fajr黎明
90al-Balad地方
91ash-Shams太陽
92al-Layl黑夜
93aḍ-Ḍuḥā午前
94ash-Sharḥ開拓
95at-Tīn無花果
96al-ʿAlaq血塊
97al-Qadr高貴
98al-Bayyinah鐵證
99az-Zalzalah地震
100al-ʿĀdiyāt奔馳之馬隊
101al-Qāriʿah大難
102at-Takāthur爭富庶
103al-ʿAṣr光陰
104al-Humazah誹謗者
105al-Fīl象
106Quraysh古來氏
107al-Māʿūn眾物
108al-Kawthar多福
109al-Kāfirūn非信者
110an-Naṣr援助
111al-Masad火焰
112al-ʾIkhlāṣ忠誠
113al-Falaq曙光
114an-Nās世人


## 引據
城崎溫泉驛

**城崎溫泉驛**，扶桑西日本旅客鐵道之驛也，處乎日本兵庫縣豐岡市城崎町。

分類:日本鐵道驛
鄭燮

**鄭燮**，字**克柔**，號**板橋**，清江蘇興化人，康熙三十二年生。乾隆元年進士。工詩、詞，善書、畫。詩詞不屑作熟語。畫擅花卉木石，尤長蘭竹。蘭葉之妙以焦墨揮毫，藉草書中之中豎，長撇運之，多不亂，少不疏，脫盡時習，秀勁絕倫。書亦有別致，隸、楷參半，自稱「六分半書」。間亦以畫法行之。印章筆力朴古逼文、何。為人疏放不羈，以進士選縣令，日事詩酒，及調濰縣，因歲饑為民請賑，忤大吏，罷歸，居揚州，聲譽大著。恣情山水，與騷人、野衲作醉鄉遊。時寫叢蘭瘦石於酒廊、僧壁，隨手題句，觀者歎絕。著有板橋全集，手書刻之。所作賣畫潤格，傳頌一時。為「揚州八怪」之一。乾隆三十年卒，年七十三。

鄭燮多畫竹，次則蘭、石，亦繪松畫菊，為清代文人繪者之一要。今存《揚州畫舫錄》、《國朝畫徵續錄》、《桐陰論畫》、《墨林今話》、《墨林韻語》、《隨園詩話》等。燮嘗云：「難得糊塗」，此萬世流傳之句也。
棒球

**棒球**，日韓謂**野球**，羣競之運動也。

員分二組，互為九人，輪之攻守。以馳壘返本者多寡決勝。循常九局，有之非者：雙重賽乃七局。

賽意：守者於丘擲球，攻者得擊而圜壘歸以得分，守者眾執球撠諸攻者以絕其。

其序：守方擲之，攻者擊之。擊出者遂壘馳之，返本奪分；守者眾當截球，阻攻者進。守者執球截得攻者，攻者離，攻方三離而攻守互換，曰下半局。攻者觸壘即安，守者執球亦弗得截，其上半局續也；守方再擲，新攻者擊之。若新攻者擊得，立壘之舊攻者可續趭之。

攻守迭九而畢，績高者勝。

## 具
主者：球、棒、手套。附者：盔。

球同拳大，週九英寸（廿三厘米）；橡膠或軟木心，纏紗綫中，蓋以紅縫白牛皮。

棒以擊球，古今故訓以實木製之，然俗罔極，百卉千葩。圓棒，端直徑二英寸半（近六厘米半），漸窄至柄。

手套革製，助持接，各形以各效。

## 員

美職者定廿六者一隊：一捕、四內、三外、五替內外，五投、七替投、一替捕。

### 判者

美職者四，各壘立之；決賽六，加之罰綫外野。

## 策

## 史

難溯昭然。

有稿稽得大元至正四年之法夷，圖似棒球。

確證或自乾隆代之英夷，書諸而親王賽諸。

傳之美夷，盛之國球。又傳之倭。再傳之臺。

因應古中國之棒球斷代，漢人皆改承日本之詞譯。「場」改稱「野」（日文「野」即漢文「場地」），「站」改稱「壘」，諸如此類。唯「棒球」一詞存古，忘改曰「野球」。

## 它典
* 中華職棒官址
* 國際棒球總會
* 美國職棒大聯盟
* 韓國棒球委員會 
* 日本野球機構
證明

**證明**者，辨一命題之正誤也。

理之如水也，易為下。水下流則失勢，上流則理不容。充分者，勢高也，必要者，勢下也，充分必要者，勢等也。是故論理如治水。條件者，水之來也，結論者，流之往也，證明者，吾見其流而至也。

然數、理、法之證明各異耳。數者，始乎公理，以理則逐步論之。理者，按法則測之，若無反證，即證之耳。法者，今泰西之法，須無可疑之處，方為成耳。
拓撲學

**拓撲學**，亦曰**位相學**，幾何學引伸也，論物之形，毋視度量，故亦曰「橡膠幾何」。

拓撲學之心，拓撲空間也。拓撲空間之研究，曰「點集拓撲」；加諸般條件，因以代數方法論之，曰「代數拓撲」；至若加諸般條件，因以分析方法論之，曰「微分拓撲」。

三角及方圓，咸二分平面，無限、有限各一，故以拓撲學觀之，此三物同形也。符號若「日」、「８」、「呂」者，三分平面，無限一而有限二，故亦同形也。由此可見，橡膠幾何之由也。

## 史

一七三六年，歐拉解七條橋問題，橋之長度位置，槪不理會，譽拓撲學之始。然拓撲學一詞，始於一八四七年，意無視量度之幾何。一八九八年，龐加萊究同構，為「代數拓撲」之始。

一九零六年，莫里斯·弗雷歇一統函數空間之研究，創度量空間。一九一四年，豪斯多夫引入「拓撲」一詞，所修之拓撲空間，今曰豪斯多夫空間。

當世「拓撲空間」之定義，乃庫拉托夫斯基於一九二二年所定。

## 註
船舶

**船舶**，**船**之泛稱也。有所載人者行乎水皆此所類。
隨所載物而稱呼有別。供客遊者曰客船；與兵士者曰艦；食貨之用者曰商船、賈舶；
復隨大小，大者曰舶；小者曰舴艋、曰扁舟、曰舨、曰艖、曰艓者也。由是知，夫船者，古所分屬甚繁。
槍

:槍亦為火器，宜閱鎗。

古之**槍**者，兵器也，似矛，多以竹木為杆，配以利器而成。槍之雛者，尖木也，《通俗文》曰：「削木傷盜曰槍。」明時多以金屬製成，字出一異體為**鎗**，後以代銃。
前二〇二年

**前二〇二年**，繼前二〇三年，下前二〇一年。

合中國**漢高帝五年**。

## 是年大事
* 漢王邦稱帝，改國號漢，都洛陽，旋遷長安。
* 漢置無錫縣。
* 長沙之始建。
* 扎馬戰役，大西庇阿敗漢尼拔。第二次布匿戰爭終，迦太基降羅馬。

## 出生
* 漢太宗孝文皇帝劉恆

## 逝世
* 西楚霸王項羽(秦王政十五年生)
* 齊王田橫
前二三二年

**前二三二年**，繼前二三三年，下前二三一年。

合中國**秦王政十五年**。

## 是年大事
*番吾之戰，趙李牧卻秦師。
*燕質子公子丹亡歸燕。
*無諸王閩越。
*馬其頓侵巴勒斯坦。

## 出生
* 西楚霸王項羽 - 項燕之孫，身長八尺，重瞳，力能扛鼎。(漢高帝六年，自刎於烏江)

## 逝世

## 釋

摩揭陀孔雀王朝王阿輸迦(約前二九九年生)
大學

**大學**，《禮記》篇名，為古之大學所以教人之法也。列為《四書》。蓋自天降生民，則既莫不與之以仁義禮智之性矣。然其氣質之稟或不能齊。是以不能皆有以知其性之。所有而全之也。一有聰明睿智能盡其性者，出於其間，則天必命之。以為億兆之君，師使之治而教之。以復其性。此伏羲、神農、黃帝、堯舜所以繼天立極。而司徒之職，典樂之官所由設也。三代之隆其法寖備然。後王宮國都以及閭巷，莫不有學人。

其書載學者之三綱八目。故朱子曰︰「《大學》者，大人之學也。」

## 兼查
*大學 (學校)
*上庠
*四書五經

## 據
*宋朱熹《大學章句》自序
*《宋·朱子大全集》《經筵講義》

## 進學

*《大學》原文
*朱熹《大學章句》
一七七六年

清乾隆四十一年；越南景興三十七年；日本安永五年。
## 大事
*三月九日——亞當·斯密刊行《原富》。
*七月四日——二三子於費城宣言獨立，美利堅合眾國由是立矣。

## 生
*阿伏加德羅。一八五六年歿。意大利人。通化學。

## 卒
*朝鮮英祖顯孝大王薨。
*大衛·休謨。一七一一年生。蘇格蘭人，通哲學、史學、食貨。
一七七五年

## 大事

美國獨立戰爭起。

## 生

英國小說家珍‧奧斯汀(主曆一八一七年卒)

## 卒
銃

**銃**，火器之小者也，大者曰礮。或稱**鎗**、**槍**。槍者，本謂木兩頭銳，以拒人之械也。清人以之稱銃，遂雜有此意。

## 簡史
### 初時
* 火銃始造於南宋，初為竹管製也，名曰突火槍，用大竹，內填火藥、子窠，子窠以砒霜等物製為，然後可噴火和煙，若向敵人，可熏人耳。聲聞百五十步。突火槍發時之出物，不含丸彈或暴物，謂人無甚大之利，而兩軍戰用突火，忽有大逆而來之聲、煙火，戰時仍有阻、威、逼退敵進之用也。

* 元時乃改銅鐵製，故用之金部之銃之名。於元末明初時與火筒、銃筒等為射，火器之泛稱。在前明時漸變出兩種。一曰在銃後可入木柄以持之，另曰需架架上之大本。

* 蒙古軍征西域時，傳入泰西。細視其類，備有多式。手持之銃曰手銃，為單人斃敵之用。崩城之銃曰碗口銃，以其形大似碗口爾。碗口銃為後世火炮之祖也。

* 明季以來，泰西諸國製銃青出於藍，益火繩、望山之器，其效倍于初，精準更甚，上可落飛鳥，下可擊走獸。俗呼稱鳥銃。傳至中土，匠多仿製。

* 滿清入中原，攻城陷陣多操此物，及平，遂廢藏。然滿人騎射起家，固重之。

* 初，銃式乃燧發出彈，須火引，臨戰諸不便，屢有啞火，故遜於西製。

* 道光十五年，西人德萊賽制德萊賽撞針火銃，射速越燧發者，啟定裝子藥之先，普魯士多用之。

* 道光三十年，西人加特林制加特林手搖連珠銃，入口至滿清，人謂格林炮，然手搖力盡，未有風行。

* 同年，長毛亂始，滿清觀其國之將亡，遂重啟用之，設廠鑄新器，仿西製革器式，以挽頹勢。

### 今時
* 一八八三年，西人馬克鈊制連珠機槍，無轉輪，可自發連射，泰西諸國多裝備之。

* 一九三六年，美人加蘭德製M1式半連珠銃。

* 一九四三年，德國製StG44式小銃，為第一支大甲之小銃。大耳衝鋒銃中，精準過差也，終使步兵可以一支槍待百戰也。然而，及盟軍之分析員研究該槍後，謂之「重」與「不得」，一旦故障則棄；當其與堅之地衝後致槍幹曲、槍機卡死，且以之反為資彈藏槍托里，但槍托壞者整以槍不用。但有善矣論實出於盟軍謂之惡，而非論其失明，亦不可奪之於戰場仍得優為之事實。

* 二戰後，小銃之壇也。

* 四五十年代，捷克斯洛伐克製CZ 25。以色列更完CZ 25，名為烏齊衝鋒銃。用新制長短矣，使至幾為小銃，衝鋒銃複得至沙汰之。衝鋒銃介乎小銃與舊者衝鋒手銃間，宜此與非步兵用，獲警察之重。

* 一九五一年，蘇聯備矣AK-47式小銃，是第一支為用製備之小銃。與第二次世界大戰時之步槍比，槍幹短、促短，宜較近之。其用參自M1式半連珠銃之長行程氣動式自動原理。

* 一九五六年，美人斯通納製AR-15式小銃。柯爾特公司更完AR-15，名為M16式小銃，與蘇聯AK-47相抗。

* 一九八九年，中土製95式小銃，側寰宇小銃之名流。又以95式小銃為基，製95式機關銃。

分類:兵

## 據
早期火銃之科普
西安市

**西安市**，故長安也。自周迄唐，歷為京都，塔寺宮觀遍布。宋明以降，為關西首府，故稱西安。城門並鼓樓、鐘樓今猶存，皆勝蹟也。
## 沿革
五代以降不復都關西，仍為首府。明始稱西安府。民國初廢府制，存長安縣。

民國十七年始割長安縣城為西安市，越二年廢。後以西北兵事，籌建西京，卒無果。日本侵華，中原諸省繼陷，民多遷入關，居長安尚仁路，商事復盛。卅三年復置市，四年升院轄。

既屬中華人民共和國，屬西北區，一九五四年廢大區，復為陝西省治，領長安等縣，為今制。

二〇一七年，省計始營西咸新區，在市西郊，以連咸陽市也。
## 政區

市領十一區二縣，治未央區。

十一區：未央、新城、蓮湖、碑林、雁塔、灞橋、長安、臨潼、閻良、高陵、鄠邑。
二縣：藍田、周至縣


Xian-12-Schnellbahnhof-2012-gje.jpg
Xian-Terrakotta-Armee-Pit3-06-2012-gje.jpg
Xian-Grosse Moschee-10-2012-gje.jpg
Xian-Wildganspagode-Moenche-26-2012-gje.jpg
Xian-Stadtmauer-18-2012-gje.jpg
Xian-14-Bruecke-Neubauten-2012-gje.jpg
Xian-Markt-08-2012-gje.jpg
Xian-30-Abendessen-Bedienung-2012-gje.jpg

## 它典
*西安市政府
曹魏

**魏**，三國也，曹氏。漢末天下騷亂，兗州牧曹操迎漢獻帝居許，自為丞相以號令。既平徐州，復攻冀州袁紹，青、冀、并、幽盡入其手。乃令獻帝封於魏，自立百官。中原既定，乃南圖荊、揚，而為孫權、劉備敗於烏林。遂轉而西營，包囊關西，再陷漢中。操薨，子丕立，受禪代漢，魏朝是立。時孫、劉各自立國，常犯魏境。幸而魏多良將，數退敵國，惟漢中失於蜀焉。文帝丕崩，明帝叡立，循文帝抑宗室，而兵事委於司馬懿，懿權乃日大。及明帝崩，懿以魏室無人，攝奪國政，魏臣有反懿者，輒平之。懿薨，子師立。師早薨，弟昭立，令滅蜀，乃以功封晉王。昭薨，子炎立，廢元帝奐，改國號晉，魏朝遂亡。魏代多承漢制，以察舉不行，乃制九品中正法，以九品論人，交中正、司徒選士。頗行於一時，其後以勢家為中正官，上品遂為高門所掌，政風日糜，禍及南朝，至隋方革。魏代文學極盛，曹氏本為大家，三祖皆有美詞，而以曹植為最。別有七子，以風骨稱善，下開太康文風，五言、短賦皆自魏而盛。何晏、王粲，則開清談之風，儒學墜而玄學興。至有以避世為美者。蓋魏世多故，士不能安也。

## 興廢

初，典軍校尉曹操以董卓入亂王都，亡走陳留，召集士紳，合山東諸侯起兵討卓。時舉冀州袁紹為首，而紹緩兵不進。操因自討之，大敗。初平元年討青州之黃巾，得其降兵，收為屬，稱青州兵。呂布殺卓，布東走，輾轉為操擊滅，時操已擁兗、徐二州之地。

興平六年操進雒陽，迎漢獻帝遷許。自是操挾天子令諸侯。建安五年敗紹於官渡，收河北之地。十二年定烏桓。漢十二州操已得其七。以漢丞相號令。十三年南征荊州，劉琮舉州降，然劉備合孫權敗操於烏林，操乃自還許都，三國鼎立之勢成。廿一年進爵為王，國號**魏**，加九錫，用天子旌旗。

後四年操薨，子丕嗣。時魏王之勢已抵雍涼，僅益、揚、交未得，荊州已得其半。丕乃逼漢帝禪讓，改國號魏，是為文帝。魏雖立而吳蜀未平。時備自嗣漢統於蜀中，常犯關西。於江淮亦常與吳戰。往往重司馬懿之力拒之。文帝崩，子明帝尚足制之。明帝間數有叛事，益重懿。青龍三年漢諸葛亮薨，關西事緩，明帝始輕政事。

明帝故後，新皇幼，以曹爽及懿為輔。懿以高平陵之事誅爽，繼而獨攬大政。懿死子師繼之。帝欲除師，事敗，廢為齊王，立武帝孫髦。師死，弟昭繼起。帝自將圖昭，戰於都中，為成濟弑。昭乃立元帝，後平益州，封晉王。昭死，子炎嗣，乃受禪為帝，改國號晉，魏亡。凡四十五年。

魏室於軍政之外，文學亦為大家。魏三祖皆有成於詩文，而至者為文帝弟植。謝靈運曰：「天下文才一石，子建獨佔八斗。」足見植之才高。而魏室之重文學，亦其家風矣。文帝《典論》曰：「文學經國之大事，不朽之盛事。」此言得之。

## 制度

魏立，多承漢制。文帝間，以漢尚書臺權大，乃析置中書監。又立行尚書臺，隨帝左右。魏代選人，自於武王時。時以天下混亂，察舉不行。遂不以德為用，獨取其才。三令求賢，唯才是舉。魏立，尚書陳群制九品中正法。立中正官於郡，論人以才德，定為九品，上遞於大中正。大中正交司徒以選用人。初能選人，後以世族為中正，乃多定高門子弟於上品，流用晉世，至於梁陳。

魏以漢亡於州牧，乃復州牧為刺史，專掌民政，別以都督中外諸軍事司理軍務。惟其後司馬氏三世為都督，遂奪魏政。

魏代雖促，而其承漢啟晉，政風制度，不論善惡，多流用六朝不革。北朝亦多採魏政。後人遂以魏晉南北朝稱其後四百載。蓋其始於魏也。

## 世系

* 魏高皇帝騰 漢中常侍大長秋，文帝祖之養父。魏室本姓夏侯，因騰而改姓曹。追尊
* 魏太皇帝嵩 文帝祖，追尊
* 魏太祖武皇帝操 文帝父，追尊
受禪於漢
* 魏高祖文皇帝丕
* 魏烈祖明皇帝叡
* 魏齊哀王芳 廢為邵陵縣公，晉諡厲公
* 魏高貴鄉公髦 廢為高貴鄉公，以民禮葬瀍澗之濱
* 魏元帝奐
禪位司馬炎

## 據

* 《三國志》
孫吳

**吳**，三國也，孫氏，蓋出孫武後也。

初，吳郡孫策附於袁術，領父遺部平定江東，封吳侯，後遇刺死，弟權嗣位，仍保江東。赤壁之戰敗曹操，後又取荊州。黃初三年權稱王號，改元黃武。八年權稱尊號。吳所領舊漢之揚、荊、交三州，後有析交州置廣州者。大帝用吳地大族立國，興修水利，使南境可居。

大帝崩，吳宗室自亂，同室操戈之事不鮮。傳至末帝，吳已不振。以晉新得國，故得偷安。

天紀四年，為晉所滅。稱王起至亡，凡五帝，歷五十八年。

## 吳世系

吳始祖武烈帝堅(大帝父，追尊)

吳長沙桓王策(大帝兄，追尊)

吳太祖大皇帝權

吳廢帝會稽王亮

吳景皇帝休

吳文皇帝和(廢太子，末帝父，追尊)

吳末皇帝皓

晉南下，吳亡
金日成

**金日成**，平壤萬景臺人氏，本名**成柱**，故朝鮮民主主義人民共和國元首，明治四十五年四月十五日生。父諱亨稷，嘗憤恨於日本人之殖民朝鮮，建國民會，日兵捕急，遂遷吉林行醫。妻康磐石，有子日成。冀之以國家樑柱，故命曰成柱。日成少果敢，又有志于國，集同輩創「打倒帝國主義同盟」，意逐日本人也。舉為魁首。奉帥張作霖聞之，下獄，越五月乃釋。先後凡二娶。原配金正淑，生子二，長子正日；次子萬一，早夭；女一，曰敬姬。繼配金聖愛，子二，曰平一，曰英一；女一，曰敬珍。平一今使波蘭，英一主體八十九年卒。

日成受共產業，募壯勇百餘於伊通，號朝鮮人民革命軍。越明年，入中國共產黨，授汪清反日遊擊大隊政委，累遷至東北抗日聯軍二軍三師師長。後建領反日遊擊隊，即後之朝鮮人民軍也。民國二十六年，以兵數百奇襲日塞普天堡，大捷焉，以功除東北抗日聯軍一路軍二方面軍指揮，改名日成，聲名自此日以隆。二十九年，日本以滿洲不靖，重兵進剿，華師悉敗，尤以東北抗日聯軍一路軍為甚。日成走蘇聯，以東北抗日聯軍教導旅營長，所禦皆舊部也。同年，長子正日生。

西元一九四五年，日降，蘇聯師入平壤。蘇主史達林以日成勢小及素善蘇遣之歸，許以國主。玄俊赫、曹晚植不服，因殺之。時日成令名遠近聞，人皆以嚄唶宿將，然觀其年少而咸怪，以為他。日成請蘇師宣諭于市，衣錦歸故里，方信。後立黨府平壤，舉黨魁。時蘇師為客，不便施治，倡立臨時政府，日成權政，佈政二十綱於野。舊部從焉，復得中共高麗勁卒萬餘，整編而號朝鮮人民軍。一九四八年，新朝立，拜相，後人有以**金首相**稱之，自此也。又以眾舉拜朝鮮勞動黨委員長、總秘書（總書記），日成北終身，凡四十六春。日成客蘇時，睹其吏威勢，深慕之，遂習其之治，行於國中。廣樹恩信，四方豪傑附者皆予官。

勞動黨雖曰一，其始也亦分諸派。而獨夫掌國，異己之士皆以逆除，不得老。今不聞。
* 延安派：**[[中國工農紅軍|紅軍]]**舊部也，以資歷分典人民軍，皆宿將，素善華夏。
* 蘇聯派：故蘇聯遊學士也，於外交善蘇。
* 國內派

檀紀四千二百八十二年，大韓民國大統領李承晚以逆清國中共黨。其魁之北。日成召眾大會，欲一南北朝鮮勞動黨，濟，舉委員長。

## 南北之戰

大韓民國之甫立，綱紀無所立，法令無所出，國家不穩，生民凋敝。韓軍皆原日治時治安軍，不習操練。日成以人民軍百戰之餘，非南所能敵也。會美總統杜魯門諭曰：「朝鮮，非所守之地也」。日成乃欲一南北。西元一九四九年一月，日成造蘇，詣史達林。初，史達林不欲構兵，故賜戰車砲火多甚。此皆本意賜中華人民共和國。是時，毛澤東亦過莫斯科，然未聞其事。蘇下賜之既得，令曰：「諸師也，過界，其伐韓來兮」。

一九五〇年，北師南討。初，勢如破竹焉。聯合國兵往救，悉敗。北師圍韓、美師困守釜山。然北師戰三月不得息而衰，以強弩之末頓兵堅城之下，進退不得。美帥麥克阿瑟出奇兵，登仁川，斷其後，軍潰焉。美師追，克後之南國首爾、北都平壤，北師走鴨綠江。東路帥武亭謫七軍團長。武亭者，紅軍勇將，秦帥彭德懷舊部也。

既其急，請援中華人民共和國及蘇聯，史達林不欲構惡美前，僅以兵、甲之助。事急，日成遣內務相朴一禹使北京，謁毛澤東。中央以朝鮮國之門戶，唇亡齒寒。時美亦欲以此制蘇聯，誠危急存亡之秋。遂出師焉。初以荊帥林彪總兵，彪乞病辭，遂以秦帥彭德懷領大軍，將軍鄧華、韓先楚、洪學智副之，兵三十萬。初號支援軍，副總理黃炎培以其名不正，言不順，改號「志願軍」。師旣渡江，歷五戰，與敵峙三八線，後小大之戰數十，未嘗更進。然諸戰烈甚，尤以上甘嶺最。

一九五一年，元帥金策薨，兵柄盡歸日成。

一九五三年和議板門店。戰遂弭。

## 知政
一九五五年，日成以外務相朴憲永裏通外國，下獄，誅。自是凡十年間，功臣宿將剪除盡淨，雖其元從不免，國人莫敢非議也。

一九七二年，新憲刊行，日成加國家主席號。

## 大行

一九九四年七月八日崩，年八十有二。

一九九七年，改年號主體，以日成生年為元。

主體八十六年新憲，謚**國之不朽主席**。

避風雨於錦繡山議事堂，今名錦繡山太陽宮殿，平壤東北郊其故朝堂也，其體不腐。